text:
ABAKURAMBERE N’ABAHANUZI
IGICE CYA 25 - ABISIRAHELI BAVA MU MISIRI4
Ubwoko bw’Abisiraheli bwari bwakenyeye, bwambaye inketo z’imishumi, bufashe n’inkoni zo kwicumba; bwari bwahagaze, bucecetse, bwumiwe nyamara bwiteze ikigiye kuba, butegereje ko itegeko riva ibwami ribabwira ngo bagende. Butaracya, bari bafashe inzira. Igihe ibyago byateraga, ubwo ukwigaragaza kw’imbaraga y’Imana kwasabagizaga ukwizera mu mitima y’abaretwa kandi kugatera ubwoba bwinshi ababatotezaga, Abisiraheli bari bagiye bakorarira i Gosheni buhoro buhoro. Nubwo kugenda kwabo kwari gutunguranye, ibyangombwa byari byaramaze gutegurwa bijyana na gahunda yabo ndetse n’uburyo bwo kuyobora iyo mbaga y’abantu yari mu rugendo, bagabanyijwemo amatsinda afite abayobozi bayashinzwe. AA 185.1
Maze barahaguruka bagenda n’amaguru. « Bari nk’ibihumbi magana atandatu hatabariwemo abagore n’abana, …Abantu benshi b’amoko atari amwe bajyana nabo. » Muri iyi mbaga ntiharimo abahagurukijwe no kwizera Imana ya Isiraheli gusa, ahubwo harimo abantu benshi cyane bifuje gusa guhunga ibyago byari byateye, cyangwa se babakurikiye bakanguwe n’iyo mbaga yagendaga maze bajyana nabo kubera gutwarwa gusa ndetse n’amatsiko. Iri tsinda ry’aba bantu ryakomeje kubera Abisiraheli intaza n’umutego. AA 185.2
Abantu bajyanye “n’imikumbi n’amashyo menshi cyane.” Ayo matungo yari ay’Abisiraheli batari barigeze bagurisha umutungo wabo umwami nk’uko Abanyamisiri bari barabigenje. Yakobo n’abahungu be bari barazanye mu Misiri amashyo n’imikumbi yabo. Aho mu Mirisi aya matungo yari yarahororokeye cyane. Mbere yo kuva mu Misiri, Abisiraheli bayobowe na Mose batse ibihembo by’imirimo bakoze badahembwa; bityo Abanyamisiri bifuzaga cyane kubona Abisiraheli babava imbere. Aba baretwa bagiye bikoreye imitwaro y’ibyo banyaze ababakoreshaga uburetwa. AA 185.3
Uwo munsi wuzuje amateka yari yarahishuriwe Aburahamu mu nzozi mu myaka amagana menshi yari ishize : « Menya neza yuko urubyaro rwawe ruzaba abashyitsi mu gihugu kitari icyabo, bazakorera ab’aho, na bo bazabababaza imyaka magana ane : nanjye nzaciraho itaka iryo shanga bazakorera : ubwa nyuma bazarivamo, bavanyemo ubutunzi bwinshi » (Itangiriro 15 :13,14). Imyaka magana ane yari yuzuye. « Kuri wa munsi, Uwiteka yakuye Abisiraheli mu gihugu cya Egiputa, uko imitwe yabo yari iri.» Ubwo bavaga mu Misiri, Abisiraheli bajyanye amagufwa ya Yosefu yari umurage w’agaciro kenshi kuri bo, yari yarategereje igihe kirekire cyane gusohora kw’isezerano ry’Imana; kandi mu gihe cy’imyaka y’uburetwa barimo, aya magufwa yajyaga yibutsa Abisiraheli gucungurwa basezeranyijwe. AA 185.4
Aho gukurikira inzira iromboreje yajyaga i Kanani inyuze mu gihugu cy’Abafilisitiya, Uwiteka yaberekeje mu majyepfo ahagana ku nkengero z’Inyanja Itukura. “Kuko Imana yibwiraga iti: Abantu be kwicuza, ubwo bazabona intambara, ngo basubire mu Egiputa.” Iyo bagerageza kunyura mu gihugu cy’Abafirisitiya, bari guhura n’inkomyi ; kuko Abafilisitiya babafataga nk’inkoreragahato zicitse ba shebuja, ntibajyaga gutindiganya kubarwanya. Abisiraheli ntibari biteguye guhangana n’iryo shyanga ry’irinyambaraga kandi rimenyereye intambara. Bari basobaukiwe Imana gahoro kandi ntibayizeraga cyane, bityo bari kugira ubwoba bagakuka imitima. Nta ntwaro bari bafite kandi ntibari bamenyereye intambara, imitima yabo yari yaratentebuwe n’uburetwa bamazemo igihe kirekire, kandi bari bakomerewe n’abagore n’abana n’imikumbi n’amashyo. Ubwo yabanyuzaga mu nzira yerekeje ku Nyanja Itukura, Uwiteka yiyerekanye ko ari Imana y’inyampuhwe kandi ica urubanza. AA 185.5
“Bava i Sukoti, babamba amahema mu Etamu, aho ubutayu butanginira. Uwiteka ku manywa yabagendaga imbere, ari mu nkingi y’igicu, ngo abayohore: nijoro yabagendaga imbere, ari mu nkingi y’umuriro, ngo abamurikire babone uko bagenda ku manywa na nijoro. Ya nkingi y’igicu ntiyavaga imbere y’ubwo bwoko ku manywa, kandi iyo nkingi y’umuriro ntiyabuvaga imbere nijoro.” Umunyezaburi aravuga ati: “Asanzura igicu cyo kubatwikira, n’umuriro wo kubamurikira nijoro.” (Zaburi 105.39). Soma no 1 Abakorinto 10:1, 2. Ibendera ry’Umuyobozi wabo utaraboneshwaga amaso ryahoranaga nabo. Ku manywa igicu cyabayoboraga inzira kandi kikabakingira izuba. Cyabakingiraga ubushyuhe bwinshi, kandi amafu n’amahumbezi byakivagaho byabasubizagamo ubuyanja mu butayu bwumagaye, butera inyota. Nijoro cyahindukaga inkingi y’umuriro, yabamurikiraga aho babaga babambye amahema yabo kandi igahora ibabera igihamya yuko Imana ihorana na bo. AA 186.1
Muri rimwe mu masomo meza cyane kandi ahumuriza dusoma mu buhanuzi bwa Yesaya, havuzwemo inkingi y’igicu n’umuriro mu rwego rwo kugaragaza uko Imana izita ku bwoko bwayo mu rugamba rukomeye ruheruka buzarwana n’imbaraga z’ikibi muri aya magambo: “Kandi hejuru y’ubuturo bwose bwo ku musozi wa Siyoni no ku materaniro yaho Uwiteka azaharemeraho igicu n’umwotsi ku manywa n’umuriro waka ukamurika nijoro. Maze hejuru y’ibyubahwa byose hazabaho igitwikirizo. Kandi ku manywa hazabaho ihema ryo kuzana igicucu ku bw’icyokere, ribe ubuhungiro n’ubwugamo bw’ishuheri n’imvura” (Yesaya 4:6,6). AA 186.2
Mu rugendo rwabo, banyuze mu gihugu kinini cy’ubutayu kandi kinanije. Batangiye kwibaza aho urwo rugendo ruzabageza; bari batangiye kunanizwa n’inzira iruhije, kandi bamwe batangiye kugira ubwoba bw’uko bashobora gukurikirwa n’Abanyamisiri. Ariko cya gicu cyakomeje kugenda baragikurikira. Nuko Uwiteka abwira Mose kwerekeza mu kibaya gito cyane cy’impatanwa kirimo amabuye, maze bakabamba amahema yabo iruhande rw’inyanja. Mose yahishuriwe ko Farawo azabakurikira, ariko ko Imana izaherwa icyubahiro mu kurokorwa kwabo. AA 186.3
Inkuru zakwiriye hose mu Misiri ko aho kugira ngo Abisiraheli bitonde baramirize Imana yabo mu butayu, ahubwo bakomeje urugendo berekeza ku Nyanja Itukura. Abajyanama ba Farawo babwiye umwami yuko inkoreragahazo zabo zabacitse kandi ko zitazagaruka. Abanyamisiri bagaragaje ubupfapfa bwabo bavuga ko urupfu rw’abana babo b’imfura rwatewe n’imbaraga y’Imana. Abakomeye babo bamaze gushira ubwoba, bagerageje kwerekana ko ibyago byabateye byakomotse ku bintu bisanzwe. Baratatse baraboroga bati: “Twakoze ibiki? Kurekura Abisiraheli, bakava mu buretwa twabakoreshaga?” AA 186.4
Farawo yahamagaje ingabo ze, “ajyana amagare magana atandatu yatoranyijwe, n’andi magare y’intambara, y’Abanyegiputa yose,” ajyana n’abarwanira ku mafarashi, abagaba b’ingabo, n’abasirikare bagenza amaguru. Umwami ubwe, aherekejwe n’abakomeye bo mu gihugu cye, ayobora izo ngabo zari ziteye. Kugira ngo imana zabo zibafashe kandi kubw’ibyo zibabashishe gutsinda urugamba bari bashoje, byatumye n’abatambyi babo babaherekeza. Umwami wa Misiri yari yiyemeje gutera ubwoba Abisiraheli akoresheje kwerekana ububasha bwe. Abanyamisiri bari bafite ubwoba yuko baramutse bahatiwe kumvira Imana y’Abisiraheli, byari kubatera gukorwa n’isoni imbere y’andi mahanga; ariko noneho iyo babasha kugenda bakagaragaza ububasha bukomeye kandi bakagarura abari babacitse, bibwiraga ko bari kurengera icyubahiro cyabo, kandi bakongera gukorerwa n’abaretwa babo. AA 186.5
Abaheburayo bari babambye amahema yabo bugufi bw’inyanja, kandi amazi yayo byasaga naho ari inkomyi imbere yabo, mu gihe na none mu majyepfo hari hari umusozi wababuzaga kuba bakomeza. Ako kanya babonye kure intwaro zirabagirana n’amagare y’intamabara yiruka yabagaragarizaga ko abimburiye ingabo nyinshi. Uko izo ngabo zabegeraga, Abisiraheli babnye ko Abanyamisiri babakurikiye. Ubwoba bwuzuye imitima y’Abisiraheli. Bamwe batakiye Uwiteka nyamara umugabane munini wasanze Mose binuba bavuga bati: “Nta mva zari mu Egiputa, kutuzana ngo dupfire mu butayu? Ni iki cyatumye utugirira utyo, kudukura mu Egiputa? Si byo twakubwiriraga mu Egiputa tuti: “Tureke, dukorere Abanyegiputa, kuko ikiruta ari uko dukorera Abanyegiputa, biruta ko dupfira mu butayu?” AA 187.1
Mose yahangayikishijwe cyane n’uko ubwoko bwe bugaragaje kwizera Imana guke nubwo incuro nyinshi bwari bwaragiye bwibonera kwigaragaza kw’imbaraga y’Imana kuri bo. Ni mu buhe buryo bajyaga kugereka kuri Mose akaga n’ingorane bari bagezemo mu gihe bari bavuye mu Misiri bakurikije itegeko ry’Imana? Ni iby’ukuri ko nta makiriro yariho keretse gusa Imana ubwayo yajyaga kwitambika ikahabakura. Ariko ubwo bari bageze aho bakurikije amabwiriza y’Imana, Mose ntiyagize ubwoba bw’ingaruka yabyo. Igisubizo Mose yahaye abantu atuje kandi abakomeza ni iki ngo: “Mwitinya, mwihagararire gusa, murebe agakiza Uwiteka ari bubazanire uyu munsi: kuko Abanyegiputa mwabonye uyu munsi mutazongera kubabona ukundi. Uwiteka ari bubarwanire, namwe mwicecekere” (Kuva 14:13,14). AA 187.2
Ntabwo gutera Abisiraheli gutegereza Uwiteka byari byoroshye. Kubera kutagira ikinyabupfura no kwitegeka, batangiye gutera amahane no gukora iby’ubupfapfa. Bari biteze ko bagiye guhita bafatwa n’ababakoreshaga uburetwa, bityo imiborogo yabo n’amaganya yabo byari byinshi cyane. Bari baragiye bakurikira ya nkingi y’igicu itangaje yababeraga ikimenyetso cy’Imana kibabwira gukomeza urugendo; ariko ubu noneho bibazaga niba icyo gicu kiterekana akaga gakomeye; bakanibaza niba kitabayoboye mu ruhande rubi rw’umusozi, ahadashobora kunyurwa? Bityo, umumarayika w’Imana yabonekeye imitima yabo yari yahabye aba nk’impuruza ibaburira ibyago byari bigiye kubaho. AA 187.3
Nyamara ubwo ingabo z’Abanyamisiri zabasatiraga ziteze kubafata bitazigoye, ya nkingi y’igicu yazamukanye isheja yerekeza mu kirere, inyura hejuru y’Abisiraheli, maze imanukira hagati yabo n’ingabo z’Abanyamisiri. Urukuta rw’umwijima rwitambitse hagati y’Abanyamisiri n’Abisiraheli. Abanyegiputa ntibongeye kubona neza amahema y’Abisiraheli maze biba ngombwa ko bahagarara. Ariko uko umwijima wa nijoro warushagaho kuba mwinshi, ni ko ya nkingi y’igicu yahindukiraga Abaheburayo urumuri rukomeye cyane, rugasakara mu nkambi yose rubonerana nko ku manywa. AA 187.4
Bibaye bityo, ibyiringiro byagarutse mu mitima y’Abisiraheli. Mose yatakiye Uwiteka. “Uwiteka abaza Mose ati: “Ni iki gitumye untakira? Bwira Abisirayeli bakomeze bagende. Nawe umanike inkoni yawe, urambure ukuboko hejuru y’inyanja, uyigabanye; Abisirayeli bace mu nyanja hagati nko ku butaka.” AA 188.1
Ubwo umuhimbyi wa Zaburi yavugaga iby’uko Abisiraheli bambutse inyanja, yararirimbye ati: “Inzira yawe yari mu nyanja, inzira zawe zari mu mazi y’isanzure, Ibirenge byawe ntibyamenyekanye. Wayoboje ubwoko bwawe nk’umukumbi ukuboko kwa Mose na Aroni” (Zaburi 77:19,20). Mose amanitse inkoni ye, amazi yaratandukanye, maze Abisiraheli banyura mu nyanja hagati, ku butaka bwumutse, amazi ahagaze nk’urukuta impande zombi. Umucyo waturukaga ku nkingi y’umuriro y’Imana wamurikaga inzira yari yahaciwe nk’uruhavu runini hagati y’amazi kandi ku wundi mwaro habaga hijimye. AA 188.2
“Abanyegiputa barabakurikara; amafarashi ya Farawo yose n’amagare ye, n’abahetswe n’amafarashi be, bijya mu nyanja hagati bibakurikiye. Mu gicuku cya nyuma, Uwiteka yitamururiye mu nkingi y’umuriro n’igicu, yitegereza ingabo z’Abanyegiputa, bacikamo igikuba.” Cya gicu gitangaje cyahindukiye inkingi y’umuriro imbere y’amaso yabo yari yumiwe. Inkuba zarahinze n’imirabyo irarabya. “Ibicu bisuka amazi, ijuru rirahinda, imyambi yawe irashwara. Ijwi ry’inkuba yawe ryari muri serwakira: imirabyo yawe imurikira isi, isi ihinda umushyitsi, iratigita.” (Zaburi 77:17, 18) AA 188.3
Abanyamisiri bacitsemo igikuba. Muri uko guhinda kw’inkuba no kurabya kw’imirabyo, bumvisemo ijwi ry’Imana yarakaye, bihutiye kugerageza gusubira inyuma kugira ngo bahungire ku nkengero bari baturutseho. Nyamara Mose yarambuye inkoni ye, maze amazi yari yirundanyije arasubirana maze amira ingabo z’Abanyamisiri bashirira imuhengeri. AA 188.4
Mu gitondo, imbaga y’Abisiraheli yabonye ibisigazwa by’abanzi babo bakomeye, imirambo yari ikiri mu myambaro y’ibyuma y’intambara yari ijugunywe ku nkengero. Muri uko kurimbuka guteye ubwoba, ijoro rimwe ryabayemo kurokorwa kuzuye. Iyo mbaga nini y’Abisiraheli b’abanyantegenke, bari barabaye mu buretwa batamenyereye intambara, abagore, abana, imikumbi n’amashyo, babonaga inyanja imbere yabo, ingabo zikomeye z’Abanyamisiri zibakurikiye; babonye bacirirwa inzira mu mazi ndetse n’abanzi babo batsindwa ruhenu igihe bari biteze ko ari bo batsinda. Yehova wenyine ni we wari wabarokoye, maze imitirna yabo imugarukira ifite gushima no kwizera. Amarangamutima yabo yagaragajwe mu ndirimbo baririmbye zo gusingiza Imana. Mwuka w’Imana yaje kuri Mose maze ayobora abantu mu ndirimbo yo kunesha bashima, ari na yo ya mbere na mbere kandi nziza cyane kuruta izo umuntu yigeze amenya. Bararirimbye bati: AA 188.5
“Ndaririmbira Uwiteka kuko yanesheje bitangaje,
Ifarashi n’uwo ihetse yabiroshye mu nyanja.
Uwiteka ni imbaraga zanjye n’indirimbo yanjye,
Ampindukiye agakiza.
Uwo ni we Mana yanjye, nanjye ndayihimbaza,
Ni yo Mana ya data, nanjye ndayishyira hejuru.
Uwiteka ni intwari mu ntambara,
Uwiteka ni ryo zina rye. AA 188.6
“Amagare ya Farawo n’ingabo ze yabiroshye mu nyanja,
Abatwara imitwe yatoranije barengewe n’Inyanja Itukura.
Imuhengeri habarenzeho, Barokeye imuhengeri nk’ibuye.
“Uwiteka, ukuboko kwawe kw’iburyo
gutewe icyubahiro n’ububasha bwako,
Uwiteka, ukuboko kwawe kw’iburyo kwashenjaguye ababisha.
Isumbe ryawe ryinshi ryatumye utura hasi abaguhagurukiye,
Watumye umujinya wawe ubakongeza nk’ibitsinsi by’inganagano.
Umwuka wo mu mazuru yawe warundanije amazi,
Amazi yatembaga yema nk’ikirundo,
Imuhengeri muri nyina w’inyanja haravura.
“Umubisha yaravuze ati ‘Ndabakurikira mbafatīre, nyage iminyago nyigabane,
Nzabimariraho agahinda,
Nzakura inkota, ukuboko kwanjye kubarimbure.’ Wahuhishije umuyaga wawe inyanja irabarengera:
Barokera nk’icyuma cy’isasu mu mazi y’umuvumba.
“Uwiteka, mu byitwa imana hari ihwanye nawe?
Ni iyihe ihwanye nawe?
Kwera kwawe ni ko kuguhesha icyubahiro,
Ishimwe ryawe rituma abantu bagutinya kuko ukora ibitangaza!
Warambuye ukuboko kw’iburyo isi irabamira.
Ku bw’imbabazi zawe wagiye imbere y’abantu wacunguye,
Wabayoboje imbaraga zawe inzira ijya mu buturo bwawe bwera.
Amahanga yarumvise ahinda imishyitsi,
Ubwoba bufata abatuye i Filisitiya.
Icyo gihe abatware ba Edomu baratangara,
Intwari z’i Mowabu zifatwa no guhinda imishyitsi,
Abatuye i Kanāni bose barayagāra.
Ubwoba no gutinya bizabafata, Gukomera k’ukuboko kwawe
kuzabajunjika nk’ibuye.
Uwiteka, bageze aho ubwoko bwawe buzarengera urugabano,
Bageze aho ubwoko wacunguye buzarurengera.” (Kuva 15:1-16). AA 189.1
Iyo ndirimbo y’igitangaza yasohokaga muri iyo mbaga y’ubwoko bw’Abisiraheli imeze nk’ijwi ry’imuhengeri. Yaterwaga n’abagore b’Abisiraheli, Miriyamu, mushiki wa Mose ari imbere yabo ubwo bagendaga bavuza ingoma kandi babyina. Kure mu butayu no ku nyanja humvikanaga iyo ndirimbo y’umunezero kandi imisozi yirangiraga amagambo yo gusingiza kwabo bati: “Ndaririmbira Uwiteka, kuko yanesheje bitangaje.” AA 189.2
Iyi ndirimbo ndetse no gucungurwa gukomeye yibutsaga, byiyanditse mu mitima yabo ku buryo itashoboraga guhanagurika mu ntekerezo z’Abaheburayo. Uko ibihe byagiye bisimburana iyi ndirimbo yagiye isubirwamo n’abahanuzi n’abaririmbyi b’Abisiraheli, bahamya ko Yehova ari we mbaraga no gucungurwa kw’abamwiringira. Ntabwo iyo ndirimboari iy’ubwoko bw’Abayuda gusa. Yerekeza ku kurimburwa kw’abanzi bose b’ubutungane ndetse no ku kunesha guheruka kwa Isiraheli y’Imana. Umuhanuzi w’i Patimo yabonye imbaga y’abantu bambaye amakanzu yera batabarutse batsinze, bahagaze ku “nyanja y’ibirahuri bivanze n’umuriro,” “bafite inanga z’Imana, baririmba indirimbo ya Mose, imbata y’Imana, n’indirimbo y’Umwana w’Intama” (Ibyahishuwe 15:2,3). AA 189.3
“Ntabe ari twe, Uwiteka ntabe ari twe, ahubwo izina ryawe ari ryo uha icyubahiro, kubw’imbabazi zawe n’umurava wawe.” (Zaburi 15:2,3). Uwo ni wo mwuka wari wuzuye indirimbo y’Abisiraheli yo gucungurwa, kandi ni nawo mwuka ukwiriye kuba mu mitima y’abantu bose bakunda Imana kandi bakanayubaha. Ubwo Imana yavanaga ubugingo bwacu mu bubata bw’icyaha, yatuzaniye agakiza karuta ak’Abaheburayo baboneye ku Nyanja Itukura. Nk’uko Abaheburayo babigenje, dukwiriye gusingiza Uwiteka n’umutima n’ubugingo n’ijwi “kubera imirimo itangaje yakoreye abana b’abantu.” Abantu bazirikana imbabazi zitangaje z’Imana kandi bakita cyane ku mpano nto cyane ibaha, bazakenyera ishimwe maze baririmbire Uwiteka mu mitima yabo. Imigisha ya buri munsi tubona ivuye mu biganza by’Imana, kandi hejuru ya byose urupfu rwa Yesu rwabereyeho gutuma umunezero n’ijuru biba ibyacu, bikwiriye kuba intero y’ishimwe ryacu rihoraho. Mbega impuhwe, mbega urukundo rutagira uko rusa Imana yatugaragarije, twe abanyabyaha bazimiye, ubwo yaduhuzaga na yo, kugira ngo tuyibere ubutunzi bw’umwihariko! Mbega igitambo Umucunguzi wacu yatanze kugira ngo tubashe kwitwa abana b’Imana! Dukwiriye gusingiza Imana kubw’ibyiringiro by’umugisha byaduteguriwe mu nama ikomeye y’agakiza. Dukwiriye gusingiza Imana kubw’umurage w’ijuru ndetse no kubw’amasezerano yayo meza; tuyisingirize ko Yesu ariho kugira ngo adusabire. AA 190.1
Umuremyi aravuga ati: ‘Untambira ishimwe wese aba anyubahiriza.” (Zaburi 50:23). Abatuye mu ijuru bose bafatantiriza hamwe gusingiza Imana. Nimucyo twige iyo ndirimbo y’abamarayika ubu, kugira ngo tuzayiririmbe ubwo tuzaba turi kumwe nabo barabagirana. Nimucyo tuvugire hamwe n’Umunyazaburi tuti: “Nzajya nshima Uwiteka nkiriho, nzajya ndirimbira Imana yanjye ngifite ubugingo.” “Mana, amoko agushime; amoko yose agushime.” Zaburi 146:2; 67:5. AA 190.2
Imana mu buntu bwayo yazanye Abaheburayo mu misozi ya kure bugufi bw’inyanja kugira ngo ibashe kwerekana ububasha bwayo mu kubacungura kandi ngo ku mugaragaro icishe bugufi ubwibone bw’ababakoreshaga agahato. Yashoboraga kuba yarabakijije ikoresheje ubundi buryo, ariko yahisemo ubu buryo kugira ngo igerageze kwizera kwabo kandi yongerere imbaraga icyizere bayigiriraga. Abo bantu bari bananiwe kandi bafite ubwoba, nyamara iyo baza kwanga ntibagende ubwo Mose yababwiraga kugenda, Imana ntiyari kubacira inzira. “Kwizera ni ko kwatumye baca mu Nyanja Itukura, nk’abaca ku musozi” (Abaheburayo 11:29). Igihe bamanukaga bakegera ayo mazi rwose, berekanye yuko bizeye Ijambo ry’Imana Mose yababwiye. Bakoze ibyo bashoboye gukora byose, maze Umunyambaraga wa Isiraheli agahanya inyanja kugira ngo babone aho baca. AA 190.3
Icyigisho gikomeye cyatanzwe aha ni icy’ibihe byose. Kenshi imibereho ya Gikristo yugarizwa n’ingorane, kandi inshingano zigasa naho kuzuzuza bikomeye. Ibyo twibwira bitwereka kurimbuka kwegereje ndetse n’ububata cyangwa urupfu biri inyuma yacu. Nyamara ijwi ry’Imana rivuga mu burvo bwumvikana riti : “Jya mbere.” Dukwiriye kumvira iri tegeko nubwo amaso yacu adashobora kwahuranya mu mwijima kandi tukumva amazi akonje asatiriye ibirenge byacu. Inkomyi zibangamira urugendo rwacu ntizizigera zibura imbere y’umuntu udakomeza urugendo kandi ushidikanya. Abantu batindiganya kumvira kugeza ubwo igihu cyose cyo gushidikanya kizavaho, kandi ngo ntihabe hakiriho uburyo bwo kunanirwa cyangwa gutsindwa, bene abo ntibazigera bumvira na rimwe. Ukutizera kongorera abantu kugira kuti: “Nimucyo dutegereze kugeza ubwo inzitizi zose zikurwaho, ubwo ni bwo dushobora kubona neza inzira ducamo;” ariko ukwizera gutegeka kujya mbere mu butwari, wiringiye ko ibintu byose bishoboka kandi ubyizeye. AA 190.4
Igicu cyari inkingi y’umwijima ku Banyamisiri, ku Baheburayo cyari umucyo mwinshi, wamurikiraga inkambi yose, kandi warasaga mu nzira banyuragamo. Uko ni ko mu byo Imana igirira abatizera habonekamo umwijima no kwiheba mu gihe mu byo igirira abiringira huzuyemo umucyo n’amahoro. Inzira Imana ituyoboramo ishobora kunyura mu butayu cyangwa mu nyanja, nyamara ni inzira itekanye. AA 191.1


c: text/html

text:
MINEDUC yahuguye abayobozi b’amashuri ku miyoborere
Yanditswe na Ingabire Rugira Alice
Minisiteri y’uburezi (MINEDUC) yahuguye abarimu bo mu Karere ka Rusizi ku miyoborere y’amashuri mu rwego rwo kuzamura ireme ry’uburezi mu Rwanda.
Abayobozi b’amashuri bahuguwe hashingiwe ku byo bize mu ishuri, bongererwa ubumenyi butuma babasha kubijyanisha neza n’imiyoborere y’amashuri yabo.
MINEDUC irabanza ikareba niba ubumenyi bakuye mu mashuri buhagije, nk’uko bitangazwa n’Umunyamabanga wa Leta ushinzwe amashuri abanza n’ayisumbuye Dr Munyakazi Isaac.
Dr Munyakazi yasobanuye ko iyo umuyobozi w’ishuri cyangwa umwarimu yize nabi n’uburezi atanga buba burimo amakosa, ati, “twebwe nka minisiteri twiyemeje kubaherekeza kugira ngo turebe mu by’ukuri niba koko ibyo bigisha bijyanye n’ibyo twifuza kubijyanye n’ireme ry’urubrezi.”
Dr Munyakazi avuga ko ibyo MINEDUC yifuza ko bihinduka mu mashuri ibyinshi bishingiye mu miyoborere, ati “umuyobozi rero utateguwe neza ni wa wundi usanga no mu kigo ayobora hari byinshi biburamo.”
Yunzemo ati, “Ikindi ni nk’aba bari kwigisha ibijyanye no kwigisha imibare n’ikoranabuhanga, ayo ni amasomo azadufasha mu iterambere aho igihugu cyifuza kuganza, na byo birasaba ko abarimu babyigisha bagomba gutegurwa neza ku buryo aba afite ubushobozi mu bijyanye n’ibyo yigisha.”
Ku ruhande rw’abarimu n’abayobozi bahuguwe, bavuga ko koko aya masomo bari guhabwa abafitiye akamaro mu bijyanye no kunoza ireme ry’uburezi.
Rusi Ntihabose yagize ati “Aya mahugurwa ari gutangwa azagira uruhare mu ireme ry’uburezi, ikindi hazaba hariho kureba uburyo bw’imyigishirize, uko ishyirwa mu bikorwa, ibyo rero bizabafasha gukora neza kugirango dutange umusaruro.’’
Munezero Daniel yigisha imibare mu Karere ka Rusizi, we avuga ko guhugurwa “bizakuraho ibibazo twajyaga duhura na byo mu mashuri, mbere buri wese yigishaga uko abyumva ariko ubu twamaze kumenya ko wagize ikibazo muzajya mu gikemura mu mashuri, ni byiza ko tuzakomeza gufashana tugakorera hamwe nk’ikipe.’’
Abayobozi b’ibigo by’amashuri n’abarimu kandi bibukijwe kuzirikana ubushobozi igihugu kibatangaho bagaharanira ku bubyaza umusaruro, bashyira mu bikorwa ibyo bahabwa kandi baharanira kugira uburere bwiza.
Mu mpera z’ukwezi gushize Minisiteri y’Uburezi yashyize amashuri mu byiciro bitewe n’imyigishirize yayo mu rwego rwo kumenyekanisha amashuri akora neza.
Abakozi 118 barimo n’abayobozi b’amashuri bagenewe ibihano binyuranye naho 108 yo ntazemererwa gutangira umwaka utaha mu gihe azaba atarakosora ibyo yanenzwe.
Muri abo bakozi 118, harimo 43 bazihanangirizwa, 13 bazahabwa igihano cyo kugawa, 4 bazahabwa igihano cyo gukererezwa kuzamurwa mu ntera, abakozi 31 bazahabwa igihano cyo guhagarikwa mu kazi amezi 3, abakozi 22 b’amashuri bazahabwa igihano cyo gusezererwa burundu mu kazi.
Soma: MINEDUC yashyize mu byiciro amashuri hagamijwe kunoza imikorere

robotstxt: allowed

filter: keep


text:
Rutsiro: Kuvugurura ubuhinzi byatumye inganda ziyongera
Yanditswe na Tumukunde Georgine
Ubuhinzi cyane cyane ubw’ibihingwa ngengabukungu birimo ikawa n’icyayi bwaravuguruwe, umusaruro wabyo uriyongera bituma n’inganda ziyongera mu Karere ka Rutsiro, binagira uruhare mu kuzamura ubukungu bw’abaturage.
Mu kiganiro n’Imvaho Nshya, Umuyobozi w’Akarere ka Rutsiro wungirije ushinzwe ubukungu n’iterambere Gakuru Innocent yagarutse ku miterere y’ubuhinzi muri aka karere, avuga ko hari amahirwe yo kuba gafite Ikiyaga cya Kivu bikagira icyo byunganira mu buhinzi; usanga haboneka imyaka itandukanye bitewe n’imiterere y’ikirere, bityo ukeneye iyo adahinga kubera ko aho aherereye itahera abasha kuyibona hafi mu karere.
Yagize ati: “Igice cyo ku kiyaga cya Kivu kirashyuha icyo ku misozi kigakonja, ibyo bikaba ari amahirwe Akarere gafite mu iterambere ry’ubuhinzi kuko usanga imyaka yera kuri kiriya kiyaga irimo urutoki, ibigori, ikenerwa n’abatuye mu misozi miremire, abaturiye iki kiyaga na bo ugasanga bakenera imyaka irimo ingano, ibirayi n’iyindi yera mu misozi miremire”.
Yagaragaje ko ikawa yera hafi y’Ikiyaga cya Kivu, ubuhinzi bwayo bwateye imbere cyane kuko ari agace kaberanye na yo, umusaruro wariyongereye bituma n’inganda ziwutunganya ziyongera aho ubu zimaze kugera kuri 19.
Yagize ati: “Ziriya nganda zatumye ikawa yitabwaho cyane, itunganywa mu buryo bunoze”.
Yakomeje agira ati: “Mbere wasangaga ikawa abahinzi bazihera, zikaboneka zidafite ubwiza zakagombye kugira ku isoko mpuzamahanga, ariko ubu usanga itunganyije neza. Ibyo bituma abaturage babona amafaranga abafasha kwiteza imbere”.
Ubuhinzi bw’icyayi
Gakuru avuga ko icyayi kera mu misozi miremire, na cyo kimaze kugira agaciro, abahinzi bakitayeho dore ko banabonye uruganda rugitunganya hafi yabo.
Ati: “Mbere nta ruganda rw’icyayi rwahabaga, icyayi kera mu mirenge ya Kivumu, Kigeyo na Nyabirasi, cyagemurwaga ku ruganda rw’icyayi rwa Pfunda mu Karere ka Rubavu, twashishikarije abaturage guhinga icyayi mu misozi miremire, umusaruro uriyongera ku buryo mu Murenge wa Manihira hageze uruganda rugitunganya”.
Yongeyeho ati: “Na cyo giha abaturage amafaranga bagahabwa n’akazi mu ruganda, kandi no mu mirima hakenerwa abakozi benshi, usanga hari impinduka nini zijyanye no gutera iterambere kw’abaturage”.
Agaragaza ko ingamba zafashwe na Leta zo guteza imbere ubuhinzi ari zo zatumye umusaruro wiyongera kandi ukaboneka ari mwiza.
Ati: “Ubu hakoreshwa ifumbire mvaruganda ndetse n’imbuto nziza, na byo byatumye umusaruro wiyongera bitewe n’uko Leta yashyizemo imbaraga kugira ngo abaturage babibone hafi, hanashyizweho gahunda ya Nkunganire”.
Bamwe mu baturage bagaragaje ibyo bamaze kugeraho
Abahinga biriya bihingwa babonye isoko ry’umusaruro wabo, abandi babona imirimo itandukanye mu bikorwa by’ubuhinzi ibafasha kwiteza imbere.
Umwe mu bahinzi b’ikawa witwa Nyirankunzabo Esther avuga ko umusaruro w’ikawa wiyongereye ku buryo bushimishije urabungukira bitewe n’uko baretse guhinga mu buryo bwa gakondo.
Ati: “Twagiriwe inama yo kwita ku gihingwa k’ikawa kuko kihutisha iterambere, mbere twahingaga uko twiboneye mu kajagari, ibiti by’ikawa ntitubyiteho uko bikwiye, ariko kuri ubu twasobanuriwe uko tugomba gutegura umurima, gutera no kwita ku ikawa, tukita no ku musaruro […], twabonye n’inganda zitugurira umusaruro, urumva ko ifaranga riboneka tukiteza imbere”.
Yakomeje agira ati: “Amafaranga nkura muri ubwo buhinzi yamfashije kwigurira amatungo ubu ndoroye, nabashije kuvugurura inzu mbamo, kandi mbona n’ibindi byangombwa bikenerwa mu buzima bwa buri munsi”.
Muhire Steven ni umwe mu babonye akazi ko gusoroma icyayi, na we avuga ko hari ibikorwa by’iterambere amaze kugeraho.
Ati: “Icyayi ni igihingwa ngengabukungu, kitaweho cyane muri aka karere, ibyo rero bituma natwe tubona akazi, nkange nkora ako kugisoroma, ariko hari abandi bakora mu ruganda, cyatuzaniye iterambere, mbona amafaranga nkizigamira yagwira ngakuramo igikorwa gifatika; ubu naguze isambu nini nteganya kuzubakamo inzu, naguze n’amatungo magufi”.
Gukangurira abahinzi kwibumbira mu makoperative na byo byatumye bakora ubuhinzi neza, babafasha kongera umusaruro binyuze mu guhinga igihingwa kimwe, kandi bafite n’aho bagurishiriza umusaruro.
Hanashyizweho ibikorwa remezo birimo imihanda ihuza imirenge yorohereza abahinzi kugeza umusaruro kuri izo nganda no ku isoko.
Visi Meya Gakuru ati: “Ikindi navuga gifasha abaturage ni amasoko acuruza ibicuruzwa bitandukanye hamwe n’ay’amatungo by’umwihariko ay’inka arimo isoko rya Rambura riri mu Murenge wa Mukura, iryo muri Manihira n’irya Nkura riduhuza n’abaturanyi bo muri Congo”.
Yongeyeho ati: “By’umwihariko noneho ubu dufite kaburimbo yaje ari igisubizo gikomeye haba mu rwego rw’ubuhahirane n’imigenderanire, ubu mu karere hari urujya n’uruza rw’abaturage; kujya mu Karere ka Karongi, i Kigali na Rubavu biroroshye, waje uje gufasha abaturage muri bwa buhahirane no kugira ngo umusaruro ubashe kugera ku isoko”.
Abaturage banifashisha inzira yo mu kiyaga cya Kivu bajyana umusaruro mu masoko y’ahandi.
Habonetse n’inganda zitunganya umusaruro w’ibindi bihingwa
Umuyobozi w’Akarere ka Rutsiro wungirije ushinzwe ubukungu n’iterambere Gakuru Innocent, yagaragaje ko uretse inganda zitunganya ibihingwa ngengabukungu ziyongereye hari n’izindi ntoya z’abikorera zagiye zivuka, zirimo izitunganya zikanongerera agaciro umusaruro w’imbuto zikawukoramo imitobe. Hari n’izenga ibitoki.
Ubuhinzi ntibuzigana n’ubworozi, uyu muyobozi avuga ko muri kariya karere hanaboneka n’ubworozi, bwiganjemo ubw’inka. Hari amakusanyirizo atunganya umusaruro w’amata akawohereza ku ikaragiro rya Mukamira.
Hatangiye no gukorwa ubworozi bw’amafi bwa Kareremba n’ubwo kuyororera mu bigobe mu Kiyaga cya Kivu, ababukora bibumbiye mu makoperative, bituma babasha kwita ku musaruro, ubu hari n’abikorera bashyizeho uburyo bwo gutunganya uw’isambaza zikavamo ifu kugira ngo ubashe kubikwa igihe kirekire. Hanakorwa ubworozi bw’inzuki bwateye imbere kubera uruganda rutunganya ubuki ruhari.


text:
Hotel Mille Collines
Kimwe mu byaha bikomeye bishinjwa Rusesabagina ngo ni uko yakaga mafaranga abahungiye muri Hotel Mille Collines ! Uwabeshya we ntiyafata akanya agahimba ikinyoma cyenda gusa n’ukuri ?! Mu by’ukuri kuki Leta y’i Kigali yisunga injiji mu kubeshya ?
N’ubwo muri mata 1994, Indege ya Habyarimana imaze kuraswa na FPR Inkotanyi ku itegeko rya Paul Kagame, igihugu cyahise gicura imiborogo, ubuzima bwarakomezaga, abadapfuye bagakenera kurya, kuryama, kwivuza…Aho bishoboka imirimo myinshi yarakomeje nk’ubucuruzi, kuvura, gucumbikira abantu…..
Mille Collines yari Hoteli , nayo yakomeje imirimo yayo yo kwakira abantu, kubacumbikira no kubitaho. Kandi Mille Collines yari isanzwe ari Hoteli itari iya buri wese, yari isanzwe ari iy’abifite. Ubusanzwe icyumba kimwe cyarihwaga amadolari 150 ku ijoro rimwe : Ni amafaranga y’u Rwanda asaga ibihumbi mirongo icyenda (90.000) !
GASAMAGERA Wellars ukomoka za Mushubati ngo ararega Rusesabagina ko yamurihishije ibihumbi 180 by’amafaranga y u Rwanda!
Twibutse ko ayo mafaranga ahwanye n’ayo umuntu umwe yariha icyumba cya Mille Collines amajoro abiri gusa ! Gasamagera we yahingutse muri Mille Collines ari kumwe n’umugore we n’abakobwa be icyenda (9 filles ) ! Kandi ntiyamaze muri iyo Hoteli ijoro rimwe gusa ahubwo yahamaze amezi atatu! Acumbikiwe, agaburirwa….naringiye kongeraho ngo byamufashije no kurindirwa umutekano mu gihe abandi Banyarwanda b’inzirakarengane batagira ingano bicwaga, babuze n’uwo baha amafaranga menshi ngo abarokorere ubuzima ! Data umbyara iyo aza kubona uwo aha ayagura indege ariko akamukiza umuhoro, ntiyari kuzuyaza kuyatanga !
None uyu mushinyaguzi wafashijwe, we, n’umugore we n’abakobwa be 9 bose, arihandagaje ngo arashinja! U Rwanda rugeze kure bikabije!
2. Ubonye na Makuza Bertin ngo arijujuta!
Uyu we yaje muri Mille Collines azanye n’abantu 33 bashakishwaga bikomeye n’Interahamwe, ku buryo byabaye ngombwa kujya bahindurirwa icyumba hafi ya buri joro ! Nyamara disi ndabona asa n’uwabyibagiwe!
Dore amwe mu magambo amusohokamo: “Uwo Rusesabagina yahaje nawe ali impunzi nka twe avuye Diplomate, yari aje gufata lisansi, kuko we yari ashinzwe gestion ya Diplomate, ahageze asanga urugo rwasigayemo abasore, arabohoza, abohoza inzu natwe aratubohoza. Aje atangira kwishyuza, abafite ama chèques turayamuha, aliko amafaranga ntiyashoboye no kuyafata, aho birangiriye twasanze amafaranga yacu akili kuli compte, aliko abamuhaye amafaranga (mu ntoki) yarayafashe. Kuvuga rero ko yaturokoye, nta bushobozi yari afite, twarinzwe na pression FPR yali ifite y’abantu bari ku Mahoro, basa n’abadushingana, bati abo nibagira icyo baba mwibuke ko natwe dufite abandi….”
Twibaze impamvu
(1)Ko biragaragara ko nta mafaranga ya Bertin Makuza Rusesabagina yafashe, uyu mugabo aravuza induru kubera iyihe mpamvu? Aragira ati : “ twasanze amafaranga yacu akili kuli compte”! Hanyuma se ?
(2) Twibuke ko icyo gihe Rusesabagina iyo abishaka aba yaragiye i Gitarama ariya ma chèques akayaha Banki, ikamuha amafaranga! Byarakorwaga. Kuba atarabikoze, yabitewe no gutinya Bertin Makuza?
(3) Ko Bertin Makuza yiyemerera ko yazanye abantu 33 bose muri iriya Hoteli , yaje atekereza ko bazarya iki ? Ubu se asobanura ko ibyabatunze mu gihe cy’amezi atatu bahamaze byaturutse he? Indashima we!
(4) Ko Bertin yihaye kuririra ngo abatanze intica ntikize y’udufaranga , aremeza ko iyo abo bose baza kuba bari iwabo mu rugo amezi atatu yari gushira batagiye mu isoko ngo bahahe ibyo kurya ?
ICYITONDERWA:
Ndagira ngo mumenye kouyu umugabo Bertin Makuza yari umucuruzi ukomeye! Yari Propriétaire wa RWANDAFOM, akaba yari ayifatanije na SERUBUGA na RWAGAFIRITA! Aho bahungiye ubu yarayibohoje ayigira iye wenyine!
Ibi byose birerekana kamere nyayo y’uyu mugabo! Umuntu wishimira ko yacumbikiwe muri Hoteli , we n’abantu be 33, akitabwaho , akagaburirwa, mu gihe cy’amezi atatu yose, ntatange n’ifaranga iri rimwe! Umuntu nk’uyu yamarira iki abandi n’igihugu?
Kereka niba IGIHAKE cyaragarutse mu Rwanda, hakaba hari abacakara bagomba gukora bakagoka noneho hakaba na BANYAGUHIRWA bagomba kurya ibyo bataruhiye! Birashoboka ko abantu bihandagaza bakavugira mu bitangazamakuru ubugoryi nk’ubu, ariko baba bumva ibintu! Ubwo reka dufate ko ariyo myumvire yo mu RWANDA RUSHYA!
Umwanzuro
(1)Mille Collines ntiyari CARITAS RWANDA, bishatse kuvuga ko mu nshingano zayo gufasha imbabare bitarimo! Kumva ko wajya muri Hoteli ikorera amafaranga utegereje ko bakugaburira, bakakwitaho ku buntu, ni ubutesi n’ uburere bubi bitangaje! Imyumvire nk’iyo yagirwa gusa n’abantu b’ibisambo kabuhariwe bamenyereye gutungwa n’ibyo batakoreye !
(2)Igitangaje ni uko Mille Collines yo yaretse gukorera amafaranga ikitangira abantu bagera ku 1400(igihumbi magana ane , mu gihe cy’amezi atatu ! Abazi gukora imibare namwe mwumve! Nyamara, INDASHIMA…..ziriho !
(3)Icyo Rusesabagina azira Wellars Gasamagera akivuga muri aya magambo :
“Arangije abihinduramo politiki, ngo avugira abativugira, ngo mu Rwanda barakandamijwe, bivuye muri senema, bivuye mu nkuru, bivuye mw’ikinamico, bivuye muli Fondation itagira epfo na ruguru, ati “noneho ndashaka n’ubutegetsi”.
Paul Kagame na FPR ye bifitiye ubwoba ko imidari ihabwa Rusesabagina yatuma amenyekana, bikazamufasha kubona uko agaragaza ibyaha bikomeye by’ubwicanyi no gusahura igihugu, bityo amaherezo bikazatuma agera ku butegetsi ! Ngiyo impamvu y’ukuri, ibindi ni ibifitirano byo gushaka gusebya Rusesabagina kandi yaragiriye benshi neza.
Twanze ikinyoma, ukuri ni kwitwe ukuri! Rusesabangina nta maraso afite ku biganza bye, nabishimirwe, abashinjabinyoma ba Kagame, bafunge kinwa!
BIRACYAZA.
Chantal Kibibi. In HYPERLINK « http://www.leprophete.fr » http://www.leprophete.fr, le 4/11/2011


text:
Bahakundira kandi kuba haba ari ahantu hirengeye, hatuma babasha guterera amaso hirya no hino bakabona ibice nyaburanga bibakikije.
Ni ko biba binameze kuri twa duce umuntu ageramo agasanga kutwubakamo biragoye, nk’ahantu haba hari urutare, amabuye menshi n’ibindi. Ahandi aho usanga ari ho abakire bayobotse, bakahashyira inzu zifite umwihariko kandi zitangiza ibidukikije.
Mu bihugu byacu, usanga utwo duce tutaganwa cyane, urugero niba ari ahantu hari amabuye cyangwa se urutare, abenshi barahatinya kuko baba bumva ko bizabatwara amafaranga menshi kugira ngo bahasize. Icyo gihe, bahitamo kujya kubaka mu bibanza biteye neza biri ahantu hari imirambi, ha handi hameze nk’ahari imisozi cyangwa se urutare bakahareka.
Abazobereye iby’ubwubatsi batanga inama ko mu gihe umuntu abonye ikibanza giteye muri ubwo buryo adakwiriye kugifata nk’ikigoranye kucyubaka, ahubwo ari igihe cyiza cyo kubaka inzu yihariye.
Umuyobozi wa Sosiyete izobereye mu bwubatsi bw’inzu ya FDG Africa, Johnson Bigwi, yabwiye IGIHE ko ahenshi mu Rwanda hari ibibanza bigiye kumera kimwe.
Usanga bimwe biri ahantu h’imirambi, hejuru cyangwa haruguru y’umuhanda, ibiri ahantu hasa n’ahahanamye n’ibindi biri mu misozi cyane ko u Rwanda ari igihugu cy’imisozi igihumbi. Aho hahanamye ni ho benshi bakunda kwita mu manegeka.
Mu gusobanura uburyo bene ibyo bibanza biba bikwiriye kubakwa, Bigwi yifashishije urugero rw’inzu sosiyete ye yubatse. Iyo nzu aho yubatse ni ahantu ku rutare.
Ubusanzwe, abantu benshi iyo bagiye kubaka, usanga basiza ibibanza ku buryo biba biringaniye neza. Icyo gihe bitwara amafaranga menshi kandi na rya taka basije kubona aho barishyira ugasanga biragoranye.
Bigwi yavuze ko ubwo bubakaga aho hantu, iyo basiza byari gusaba guturitsa urutambi kugira ngo aho hantu haringanire.
Ati “Cyari ikibanza cy’ibuye, kugira ngo bikunde ko tuhasiza, kugira ngo tugere aho umuhanda utereye, keretse iyo tuzana urutambi cyangwa tugashyiraho abantu bo kumara igihe kinini bari gucukura ayo mabuye yose bayakuraho.”
FDG Africa ifite umwihariko ko imiterere y’ikibanza ari yo iba igomba kugena n’uburyo inzu igomba kuba imeze kandi ikarangira imeze neza bitanasabye kongera amafaranga ngo ihende cyane.
Yakomeje agira ati “Twahise tubwira nyirayo tuti ’aho kugira ngo duteme rya buye, inzu twayishyira hejuru yaryo ahubwo ibindi bikorwa bikajya bigenda bimanuka ubundi tugashyiraho n’ingazi zizamuka.”
Iyo myubakire ituma iyo winjiye mu nzu, hari aho ugera ukabona hari hasi ahandi hari hejuru, ariko uburyo bikoze, nta muntu watekereza ko ari inenge ikibanza cyari gifite ahubwo bitanga isura nziza itari kuboneka iyo ikibanza kiba gisije.
Ati “Inzu yose yavuye ku buryo ikibanza kimeze, ahari hamanutse hasi twarahamanuye, ahari hazamuye twarahazamuye kuhajya ni ingazi. Ahamanuye naho twarahamanuye bituma no mu nzu hari aho umanuka kugira ngo ugere ku kindi gice. Ibyo byagiye bidufasha kugira ngo ugabanye ikiguzi ku buryo ikibanza mugikurikira aho kigiye.”
Ikibanza kiri ahantu hahanamye si kibi
Bigwi asobanura ko impamvu abantu batekereza ko ibibanza biri ahantu hahanamye ari bibi, ari uko baba batabihaye umwanya ngo batekereze ukuntu babibyaza umusaruro.
Ati “Abantu baba bakwiriye gutekereza ko ibyo bibanza hari impamvu biri aho, kandi hashobora kuba hari uburyo bwo kubaha ikibanza ugakuramo ikintu cyiza.”
Ubwo bubakaga Piscine y’iyo nzu, byasabye gusa n’abayitereka mu buryo bumeze nk’umuvure bidasabye gucukura ngo ijye hasi.
Ati “Ibintu byagiye bitugora, byari ukumenya uburyo tubaha piscine kuko ntabwo byari kudushobokera gucukura umwobo ahantu tugiye kuyishyira. Ahubwo byabaye ngombwa ko tuyikora nk’ikigega cyangwa se nk’ibase tukubaka ku mpande, ubundi igahita imera nk’itendetse.”
Muhirwa Jean Baptiste ukurikirana ibikorwa by’ubwubatsi muri FDG Africa, asobanura ko ikibazo kijya gikunda kubaho mu myubakire, ari uko abantu badaha agaciro inyigo ikwiriye.
Ati “Mu Rwanda turi mu gihugu cy’imisozi igihumbi, ahantu henshi ni mu misozi, usanga abantu nta bumenyi buhagije bafite bwo guhangana n’imiterere y’imisozi dufite ahubwo bayikurikire badashatse gukora ibinyuranye na yo.”
“Ahantu dufite hitwa mu manegeka, hakorewe inyigo y’ubuhanga hakanubakwa neza, niho heza dufite hatuma tugira inzu nyaburanga zakurura ubukerarugendo. Zaba ari inzu zubatse neza zakorewe inyigo nziza, icyari amanegeka gishobora guhinduka ahantu nyaburanga.”
Abubaka inzu mu Rwanda bagirwa inama yo gukurikiza igishushanyo mbonera cyemejwe, kigena inzu runaka ziba zigomba kubakwa mu gace runaka bitewe n’uburyo ubutaka bwaho buteye. Hari aho ubutaka biba ngombwa ko bubanza gupimwa muri laboratwari kugira ngo bube bwizewe ko butateza inkangu mu gihe haba hubatsweho inzu runaka.
Amafoto: Igirubuntu Darcy & FDG Africa


text:
Yabigarutseho kuri uyu wa Gatanu tariki ya 1 Ukwakira 2021 ubwo yatangizaga igihembwe cy’ihinga mu Karere ka Gatsibo mu Murenge wa Rugarama mu Gishanga cya Cyampirita gihingwa kuri hegitari 50 z’ubutaka bwahujwe.
Ni igikorwa kandi cyitabiriwe n’abayobozi banyuranye barimo Umunyamabanga wa Leta muri Minisiteri y’Ubutabera, Amb Nyirahabimana Solina, Guverineri w’Intara y’Iburasirazuba, Gasana Emmanuel ndetse n’abayobozi bo mu nzego z’umutekano zitandukanye.
Minisitiri Dr Mukeshimana yabwiye abahinzi ko muri iki gihe bakwiriye guhinga byinshi kandi byiza ngo kuko iyo bahinze bike bituma n’ibindi byo kurya bihenda kuko ibyinshi bishingiye ku buhinzi.
Yagize ati “Icyo twifuza ntabwo ari ukugurisha ibintu biri ku giciro kiri hejuru cyane kuko hari bagenzi banyu bahaha, imyaka myinshi muhinga ijya mu biryo by’amatungo, ni yo mpamvu uzagira utya ukajya kugura amata ugasanga arahenze wajya kugura igi ry’umwana ugasanga rirahenze, wajya kugura inyama ugasanga zirahenze kubera ko ibyo biryo by’amatungo nabyo biba bihenze.”
Minisitiri Mukeshimana yabwiye abahinzi ko ibyo bahinga bigenda bikajya mu bindi bintu bahaha bikabagarukira mu bundi buryo, abibutsa ko bahinze byinshi igiciro cy’ibindi bintu birimo amata n’amagi cyagabanuka cyane.
Ati “Duhinze byinshi igiciro kikagabanuka n’igi ry’umwana ryagabanuka n’amata yagabanuka. Ibyo byose ni ngombwa ko tubirebera ku byo duhinga cyangwa se tworora kurusha uko tubirebera y’uko igiciro cyaba kiri hejuru cyane.”
Dr Mukeshimana yasabye abahinzi kumenya uburyo bajya bafata neza umusaruro wabo ngo bibafasha kubona isoko ryiza.
Guverineri Gasana Emmanuel we yasabye abaturage kubyaza umusaruro igishanga bahawe na Leta nibura bakongeramo inka 100 zatungwa n’ibisigazwa by’imyaka n’ibishogoshogo. Yavuze ko byabafasha kongera umusaruro biturutse ku ifumbi babona kandi n’imiryango yabo ikabona amata.
Umuyobozi w’Akarere ka Gatsibo, Gasana Richard, yavuze ko nubwo batarabona imvura nyinshi abahinzi basabwa kwitegura guhinga ngo kuko nubwo imvura itazaboneka batangiye kwitegura kuhira imyaka.
Muri iki gihembwe cy’ihinga cya 2021/2022 A, Intara y’Iburasirazuba irateganya guhinga ubuso burenga ibihumbi 300 bukazahingwaho ibigori, ibishyimbo, soya n’ibindi bihingwa bitandukanye.


text:
Ndaca iyi migani ngendeye cyane ku mateka nasomye cyangwa nabwiwe ashingiye ku kuba u Rwanda kuva na kera ku ngoma z’abami, rwaragiye rubyara intwari, byagera ku ngabo zarwo bikaba akarusho.
Nigeze gukurikirana ibyegeranyo by’urugamba Kigeli IV Rwabugiri yarwanye ikigamijwe ari ukwivuna umwanzi cyangwa akabikora ashaka kwagura igihugu biba umuco kugeza ku bandi bami n’ingabo zabo batakorwaga mu ijisho, ibyo bintera gutekereza ku ngabo z’igihugu z’uyu munsi na zo zitisukirwa.
Ibi nabitekerejeho igihe kirekire binsubiza mu mateka y’izi ngabo u Rwanda rufite ziyunze nyuma ya Jenoside yakorewe Abatutsi mu 1994, harimo izahoze muri FAR n’Inkotanyi zari zimaze kubohora Abanyarwanda no guhagarika Jenoside.
Izi ngabo nizo zishyize hamwe zirema igisirikare cy’umwuga kuva ubwo batangira ibikorwa byo kurinda Abanyarwanda n’ubusugire bw’igihugu.
Niba wari ufite imyaka iri hejuru y’irindwi wumvise cyangwa wibuka izi ngabo zijya gucyura Abanyarwanda bari baraheze ishyanga mu nkambi z’impunzi z’iyahoze yitwa Zaire, ubu ni Repubulika Iharanira Demokarasi ya Congo ahagana mu 1996.
Uribuka izi ngabo zifatanya n’Abanye-Congo bashakaga impinduka mu gihugu cyabo bikagerwaho kugeza n’ubu imikoranire myiza ku bihugu byombi ikaba yigaragaza tukaba tubanye neza mu bwubahane n’ubufatanye bihamye.
Burya amagambo aryoha asubiwemo, ndabizi ko wibuka izi ngabo uruhare zagize mu kugarura amahoro mu ntara ya Darfur muri Sudani yari yarayogojwe n’intambara z’urudaca n’ubwicanyi bw’abahatuye ariko ubu hakaba harabonetse ituze kandi ibigwi by’izi ngabo bikaba byivugira.
Mu myaka mike itambutse, izi ngabo zatabaye muri Repubulika ya Centrafrique zigizayo inyeshyamba zabuzaga amahwemo abaturage, ubu na ho urugamba rurakomeje ariko kandi intsinzi irigaragaza mu bice bagenda batsinsuramo ibyo byihebe.
Icyatumye nkorwa ku mutima nkandika, ni uruzinduko vuba aha guhera ku itariki ya 24 kugeza ku ya 25 Nzeri 2021, Nyakubahwa Perezida wa Repubulika Paul Kagame yakoreye muri Mozambique akaboneraho no gusura ingabo z’u Rwanda ziri muri icyo gihugu ku rugamba rwo kurwanya imitwe y’iterabwoba yari yarabujije amahwemo abaturage bo mu Ntara ya Cabo Delgado.
Nakozwe ku mutima n’indirimbo ingabo z’u Rwanda zaririmbaga mu Kinyarwanda zicinya akadiho zizihiwe. Uwambaye Ikirezi ntamenya ko cyera kuko biranezeza kugira igihugu gifite ingabo z’intarumikwa kandi z’abatarushwa ku rugamba.
Kimwe mu bigira igihugu igihangange kuva na kera na kare harimo kugira ingabo zikomeye kandi zubashywe.
Ibihugu nka Amerika, u Bushinwa, u Burusiya na bimwe mu bihugu by’u Burayi kimwe mu byo bafite gituma bitinyika kandi bitisukirwa harimo kugira igisirikare cy’umwuga kandi cyiyubashye muri byose.
Kera twajyaga twumva ko aho byananiranye hatabarwa n’ingabo za NATO, iz’Abanyamerika cyangwa Abarusiya ariko kuri uyu mugabane wacu ibi byatangiye kuba amateka kuko ingabo z’u Rwanda zagaragaje ko kwicungira umutekano nk’Abanyafurika bishoboka cyane.
Ikinyabupfura cy’ingabo z’u Rwanda mu butumwa bw’amahoro ni ntagererwanwa ukurikije uko ibindi bihugu twagiye twumva bitabara aho gukora inshingano zabajyanye bamwe bakishora mu bujura, gufata abagore ku ngufu, kurangarana abo bashinzwe kurinda n’ibindi nk’ibyo. Kuba nta raporo z’imiryango mpuzamahanga zicicikana zivuga nabi ingabo z’u Rwanda ni byo kwishimirwa kandi biteye ishema.
“Nta kabura imvano’’. Mu minsi ishize natashye bwije ndi kumwe na bagenzi banjye, twagendaga duseka, twishimye ariko ntitwari tuzi ko hafi aho tunyura hari ingabo zicunze umutekano muri ako karere, twabagezeho baratuganiriza batubaza iyo tuva n’iyo tujya turabasobanurira, n’akanyamuneza kenshi uwari abayoboye ati ‘mukomeze kandi mugire ijoro ryiza’ natwe tuti ‘namwe mugire ijoro ryiza.’
Ikigaragara ni uko mu ibanga ryabo ry’akazi bashobora kuba baraduherekeje tutabizi kuko twanyuraga ahantu mu cyaro hatagira amatara ku mihanda. Ibi binyibutsa undi munsi natashye bwije mvuye mu kazi nsanga aho nyura hahagaze umuntu yafunze inzira namwikanzemo bamwe bashikuza abantu telefoni cyangwa ibikapu, nsubira inyuma mpura n’abashinzwe umutekano ndababwira bahita bamperekeza bangeza imuhira ndinjira ndabasezera nabo bakomeza akazi kabo.
Kimwe nafashe nk’isomo kuri izi ngabo z’u Rwanda ni ubwitange, gukunda Abanyarwanda n’icyubahiro baha buri wese.
Nkunda bidasubirwaho ikinyabupfura kibaranga mu kazi kabo akaba ari yo mpamvu n’ibikorwa barimo usanga bigenda neza cyane bifite umurongo uhamye.
Kimwe dukwiriye kwigira kuri izi ngabo zacu ni ugukorana umurava, ubushake, ubutwari, ubunyangamugayo, ikinyabupfura, kubaha no kubahana buri wese icyo yaba akora kugeza no mu miryango tuvukamo.
Buri munyarwanda akwiriye gukora cyane ku ruhembe arwaniraho kugira ngo azibe icyuho cyasubiza igihugu inyuma, tujye tuzirikana ko buri wese hamwe n’icyo akora ari ku rugamba rw’iterambere ari byo bivamo kuzuzanya kuvamo iterambere ry’igihugu.
Kimwe Abanyarwanda dukwiriye kwiga no kwimakaza muri twe harimo kwiga gushima, burya iyo ushimye uguha serivisi arushaho gukora neza kuko bitera akanyabugabo gatuma akora ibirenze.
Birababaza gukora neza abo ukorera ntibanyurwe cyangwa ntibashime kandi ibyo gushimirwa bihari. Numva dukwiriye kwiga gushima aho bitagenda neza tugakebura ariko byose tubikora mu kinyabupfura tudahutaza kandi tudasenya.
Nshimiye ingabo z’u Rwanda mwese aho muri kuva ku bashoje akazi kabo namwe mwese mukiri mu nshingano. Nshimiye byimazeyo Umugaba w’Ikirenga w’Ingabo z’u Rwanda, Perezida wa Repubulika Paul Kagame, wateje igihugu imbere harimo no kubaka igisirikare kibereye kandi cyizewe.
Ndashishikariza Abanyarwanda kuba intwari zitwaranira kubaka igihugu cyiyubashye kandi kitavogerwa.
Abanyarwanda aho muri hose ku isi dushyire hamwe turusheho guhuza icyerekezo dukomeze twubake ubuhangange bwacu.


text:
YASUWE 66
Abahinzi bo mu Karere ka Rubavu bejeje ibitunguru barasaba gufashwa kubibonera isoko, bakomeje guhura n’igihombo kuko umusaruro wabonetse wabuze isoko ku buryo hari bamwe muri bo bahisemo kubigumisha mu mirima ngo bibe ifumbire y’imborera. Ubuyobozi bw’akarere bwa Rubavu buvuga ko bagiye kongera imbaraga mu kugeza umusaruro wabonetse ku isoko.
Aba bahinzi bavuga ko bahuye n’igihhombo gikabije batewe no kubura isoko ry’umusaruro w’ibitunguru, none kuri ubu bamwe muri bo Banki zirimo kubyukira ku miryango y’amazu yabo zije kwishyuza inguzanyo bahawe, batazi nahho izava.
Kanyabushi Eliyazari watabye toni 2 z’ibitunguru zaboze, yaziburiye isoko yahisemo kutongera gusarura ibitunguru bikiri mu mirima.
Kanyabushi “Ibitunguru twarabikuye tuziko imodoka iza kubipakira ntiyaza, nibiri mu murima twarabiretse, kuko ubanza tuzabihingiraho”
Hakizimana Emmanuel utuye mu Kagari ka Kanyundo mu murenge wa Mudende mu Karere ka Rubavu wahinze ibitunguru ku buso bwa hegitari 1, bikera nk’uko yari abyiteze, ariko magingo aya atewe impungenge nuko ibyo bitunguru bitangiye kwangirikira mu murima kubera ko yatinye kubisarura nta soko ryabyo ngo afite.
Hakizimana ati “Ibitunguru byabuze isoko kuko abaguzi baraza bakatubwira ngo umufuka ni amafaranga Magana arindwi 700frw cyangwa 800frw iyo abaye menshi bakwishhyura 1000frw, umurima wse kuri ubu tibandengereza ibihumbi 50,000frw.”
Abandi bahinzi bo bavuga ko aho babahaga Miliyoni kuri ubungubu batabona nubarenggereza ibihumbi 20, ndetse ko na Banki itaboroheye kuko irimo kubyukira ku muryango ije kwishyuza inguzanyo bahawe, bakibaz ahho bazayakura kuri bamwe bavuga ko ubwo bazabura ubwishyu bazimuka.
Ku rundi ruhande hari abibaza niba imbuto y’ibitunguru ihingwa muri aka Karere yaba itaboneye kuko no kubyanika ngo bibora aho kuma, mu gihe hegitari 1 ivamo toni zigera kuri 20.
Kubura isoko ry’ibitunguru ni ikibazo gikomeje kugira ingaruka ku bahinzi batari bake bo mu mirenge itandukanye yo mu Karere ka Rubavu, bifuza ko bafashwa kubona isoko ry’umusaruro w’ibitunguru kuko ritabonetse byakoma mu nkokora ubuhinzi bwabo.
Umuyobozi wungirije w’Akarere ka Rubavu ushinzwe iterambere ry’ubukungu Nzabonimpa Deogratias yabwiye RBA ko ikibazo kitashakirwa ku mbuto kuko mu kubihinga hagenderwa ku mabwiriza atangwa n’Ikigo cy’Igihugu gishinzwe guteza imbere ubuhinzi n’ubworozi RAB, ahubwo ngo bagiye kongera imbaraga mu kugeza umusaruro wabonetse ku isoko.
Nzabonimpa Deogratias ati “Duhuje ingamba zo kugeza umusaruro ku masoko atandukanye yo mu gihugu ndetse no mu masoko yo mu gihugu cy’abaturanyi cya RD Congo, umusaruro twabonye watubera amahirwe yo kongerera ubukungu abaturage bacu, ndetse kuri ubungubu imashini yo mu murenge wa Busasamana yitezweho kumisha imboga zirimo ibitunguru ikazongerera agaciro n’igihe zimara iratangira vuba, kuburyo nta gihombo kizongera kubaho, ndetse hari na gahunda yo kuzazikwirakwiza ahashoboka hose.”
Ibibazo aba bahinzi b’ibitunguru bagaragaza babihuje kandi na bagenzi babo bejeje tungurusumu, babura isoko. Ubuyobozi bw’akarere ka Rubavu bwijeje kandi aba bahinzi ko buzabahuza n’ibigo by’imari byabahaye inguzanyo kugirango barebere hamwe uko bazafashwa kuyishyura itababereye umuzigo.


text:
Abana 50 barwaye kanseri bagiye guhabwa ubufasha butandukanye
Yanditswe na MUTUNGIREHE SAMUEL
Umuryango ushinzwe kurwanya indwara za kanseri mu bana, “Rwanda Children’s Cancer Relief (RCCR)”, watangaje ko ugiye gukusanya inkunga y’amafaranga ashoboka ku buryo uzafasha abana 50 barwaye indwara za kanseri bari mu bitaro bivura Kanseri bya Butaro biherereye mu karere ka Burera.
Byatangajwe n’Umuyobozi mukuru w’uyu muryango RCCR, Mutabazi Jean Claude, ubwo urubyiruko rugize uwo muryango n’abaterankunga bawo batandukanye, abaganga n’abanyeshuri biga iby’ubuvuzi, ibigo byo mu karere u Rwanda ruherereyemo, itangazamakuru n’abandi bahuriraga mu rugendo rw’amaguru mu Mujyi wa Kigali rugamije kuzamura ubukangurambaga bwo gufasha abana barwaye kanseri no gushishikariza ababyeyi gusuzumisha abana kahiri kare.
Mutabazi yavuze ko impamvu bahagurukiye ubukangurambaga bwo kurwanya kanseri ari uko babyiyemeje, ikindi kibaka ari uko uku kwezi kwa Nzeri 2018 ku Isi hose kwahariwe kurwanya kanseri.
Ati “Muri uku kwezi rero tugerageza gukora ibikorwa bituma abantu bose bamenya ko izo kanseri ziriho, babanze babitinye bumve ko ari uruhare rwa buri wese kugira icyo akora, ariko kandi n’abana bari ku bitaro nibabona icyo gikorwa bumve ko batari bonyine, tubashyigikiye, kugira ngo dutange ikizere muri abo bana.
Ikintu umuryango RCCR urimo gukora uyu mwaka ni ugukusanya inkunga zo gufasha abana 50 mu bana barwaye kanseri ku bitaro bya Butaro. Tugiye kubafasha mu buryo bw’amafaranga birimo no kubaha mituweli zo kwivurizaho no kubafasha mu buryo bw’amatike y’ingendo ababyeyi babo bakora buri munsi, kuko ibyo bitaro biri kure.”
Mutabazi yakomeje avuga ko impamvu bakomeza no gushishikariza abantu kuba abakangurambaga ari uko umuntu urwaye cyangwa urwaje kanseri ibibazo aba afite bigira ingaruka no ku baturanyi be.
Ati “Ikindi kandi, byaba bibabaje abana bacu, barumuna bacu barwaye kanseri tukabura abantu badufasha. Birababaza, cyane cyane kuba umwana ufite ubwo bubabare. Icyo nsaba ni ukuba intumwa nziza, mukigana intumwa za Yesu.
No mu bindi byose, iyo umwana arwaye nta bwo aba azi kwivugira; umwana agira ikibyimba ntabivuge, rero biba byiza iyo ababyeyi cyangwa twebwe bakuru babo ikintu cyose ubonye ukibwira abandi kuko biba byiza bikamenyekana kare. Tuzi ko kanseri z’abana iyo zimenyekanye zivurwa zigakira.”
Dr. Ishyirambere Cyprien, Umuganga uvura indwara za kanseri mu bana ku bitaro bya Butaro, yavuze ko kanseri zikunze kwibasira abana ari kanseri zifata ku mpyiko ariko ikiza ari uko iyo zitahuwe kare zivurwa zigakira.
Ati “Mu myaka igera kuri itandatu tumaze tuvura indwara za kanseri, kwakira abana basaga 700, muri bo 1/3 ni abana baza bafite indwara ya kanseri ifatira mu mpyiko z’abana, ikaza ari ikibyimba, kigakura, kikabyimba cyane.”
Mu buryo bwo gushakisha ubwo bushobozi bw’amafaranga, uwo muryango urifashisha kugurisha imipira iriho ubutumwa bwo gukangurira ababyeyi gusuzumisha kare abana n’ubutumwa bwo gusaba abantu kugira umutima wa kimuntu batanga ubufasha bushoboka mu gufasha abana barwaye kanseri batabasha kwivugira.


text:
Tumenye inshingano z’Ikigo k’Ingoro z’Igihugu z’Umurage w’u Rwanda
Yanditswe na HABIMANA AUGUSTIN
Ikigo cy’Ingoro z’Igihugu z’Umurage w’u Rwanda gifite inshingano zo gukora ubushakashatsi, kubungabunga, kumenyekanisha no guteza imbere ibiranga umurage ndangamuco n’umurage kamere w’Igihugu. Abikorera nabo bafite uburenganzira bwo gushyiraho Ingoro z’Umurage w’u Rwanda.
Ikigo cy’Ingoro z’Igihugu z’Umurage w’u Rwanda, ni Ikigo cyatangiye mu 1989, ariko kikaba giherutse kuvugururwa n’Itegeko nº 002/2018 ryo ku wa 09/02/2018 rishyiraho Ikigo cy’Ingoro z’Igihugu z’Umurage w’u Rwanda, rikanagena inshingano, imiterere n’imikorere byacyo, ryasohotse mu Igazeti ya Leta nomero idasanzwe yo ku wa 27/02/2018
Ikigo cy’Ingoro z’Igihugu z’Umurage w’u Rwanda, cyitwa INMR, mu magambo ahinnye y’icyongereza, ni Ikigo kiri mu kiciro k’ibigo bya Leta bikora imirimo itari iy’ubucuruzi.
Muri iri tegeko basobanura ko umurage ari ikintu cyose, cyaba igifatika cyangwa ikidafatika, gihererekanyijwe uko imyaka ihita, kandi kikaba ari akarande ku muryango w’abantu runaka.
Naho ingoro y’umurage bigasobanura urwego ruhoraho rushyirwaho, rukorera umuryango w’abantu uko ugenda uhinduka, ngo rukusanye, rubike, rukore ubushakashatsi, kandi rumurikire abantu barugana ibiranga umurage runaka, ufatika cyangwa udafatika uranga umuntu muri rusange n’ibimukikije hagamijwe ubushakashatsi, guhugura, kwigisha, kunezeza no kuruhura abarugana.
Umurage kamere wo usobanurwa nk’umurage ugizwe n’imiterere karemano y’ahantu, urusobe rw’ibinyabuzima n’ibintu bihaherereye bitewe n’imiterere yihariye yaho, umuntu atagizemo uruhare na ruto kugira ngo ubeho, ariko kubera ubwiza cyangwa akamaro ufite mu mateka y’umuryango uyu n’uyu by’umwihariko ndetse n’Isi muri rusange, ugakomwa kandi ukarindwa kwangirika kugira ngo abamukomokaho bazawusange.
Ku bijyanye n’umurage ndangamuco, iri tegeko risobanura ko ari umurage ufatika n’udafatika w’abaturage batuye ahantu cyangwa uw’umuntu ukomoka ku bisekuru ugahererekanywa uko ibisekuru bisimburana kandi ufite agaciro mu rwego rw’ubumenyi n’ubuhanga, amateka n’ibisigaratongo, imitekerereze, ubugeni n’iyobokamana n’ibindi bifitanye isano n’umuco.
INMR ifite inshingano rusange zo gukora ubushakashatsi, kubungabunga, kumenyekanisha no guteza imbere ibiranga umurage ndangamuco n’umurage kamere w’Igihugu.
Ku buryo bw’umwihariko, INMR ifite inshingano z’ingenzi zirimo guhuza ibikorwa by’ingoro z’umurage w’u Rwanda; gukusanya no kubika ibintu bigize umurage ndangamuco n’umurage kamere by’Igihugu ; gushakisha no kumenyesha inzego zibifitiye ububasha, amakuru ku bintu bigize umurage ndangamuco na kamere byajyanywe mu mahanga ku buryo bunyuranyije n’amategeko cyangwa byarengeje igihe byagenewe kuba biri mu mahanga kugira ngo bigarurwe mu Rwanda; gufata neza, kubungabunga no guteza imbere ibintu n’ahantu ndangamurage ku nyungu z’umuryango nyarwanda hakoreshejwe uburyo butandukanye burimo n’ikoranabuhanga; gukora ubushakashatsi ku bintu n’ahantu ndangamurage w’u Rwanda, kubika, kumurika no gutangaza ibyabuvuyemo; kumenyekanisha umurage w’Igihugu n’ubumenyi bujyanye na wo; kugira uruhare mu gutegura inyigisho rusange zerekeye umurage ndangamuco n’umurage kamere by’Igihugu; kugira uruhare mu guteza imbere ubuhanzi n’ubugeni bushingiye ku murage ndangamuco n’umurage kamere by’Igihugu ; gushishikariza abikorera n’inzego zinyuranye gukoresha ibyiza biboneka mu murage ndangamuco n’umurage kamere by’Igihugu mu guteza imbere ubukungu bw’Igihugu; kugira uruhare mu gutanga umurongo ngenderwaho mu gushyiraho ingoro z’umurage mu Rwanda; kumurika umurage w’Igihugu mu buryo bunogeye abawusura; kubahiriza no kugenzura iyubahirizwa ry’amategeko agenga ishyirwaho n’imikorere by’ingoro z’umurage mu Rwanda; gushyigikira ingoro z’umurage zigenga, kugenzura imikorere yazo no kuzigira inama; gushyira mu bikorwa politiki n’ingamba bya Leta ku byerekeye umurage ndangamuco n’umurage kamere by’Igihugu; kugira inama Guverinoma mu gushyiraho politiki n’ingamba ku byerekeye umurage ndangamuco n’umurage kamere by’Igihugu; gushyikirana no gukorana n’ibigo byo mu karere no mu rwego mpuzamahanga bihuje inshingano.
Abikorera na bo iri tegeko rikaba ribaha uburenganzira bwo kuba bashyiraho ingoro z’umurage mu gihe bujuje ibisabwa.
Ikigo cy’Ingoro z’Igihugu z’Umurage w’u Rwanda ubu gihuza Ingoro z’Umurange zigera ku munani (8) ziri hirya no hino mu gihugu.
Iki Kigo kikaba gikomeje ubushakashatsi bugamije kumenya ahantu habitse amateka n’umurage by’u Rwanda, ndetse no gusiganuza inkuru n’amateka bihavugwa. Hategerejwe ko ibizava muri ubu bushakashatsi bizifashishwa mu kurushaho kumenya amateka y’Igihugu cyacu, kurebera hamwe uko aho hantu ndangamurage, ndetse n’ibimenyetso bikiharangwa byasigasirwa, no kwiga uko hagira uruhare rugaragara mu iterambere ry’ubukerarugendo bushingiye ku murage ndangamuco.


text:
ABAKURAMBERE N’ABAHANUZI
IGICE CYA 53 - ABACAMANZA BA MBERE29
Nyuma yo gutura muri Kanani, imiryango y’Abisiraheli ntiyongeye kurwanana umwete ngo irangize kwigarurira igihugu cyose. Banyuzwe n’aho bari bamaze kwigarurira, maze bidatinze ishyaka n’ubutwari byabo biracogora bityo ntibongera kurwana. “Abisiraheli bamaze gukomera bakoresha Abanyakanani amakoro, ntibabirukana rwose.” Abacamanza 1:28. AA 375.1
Uwiteka ku ruhande rwe, yari yarasohoje amasezerano yasezeranyije Abisiraheli; Yosuwa yari yarashegeshe imbaraga z’abanyakanani, kandi yari yaragabanyije imiryango y’Abisiraheli icyo gihugu. Biringiye isezerano Imana yari yarabahaye ryo kubafasha, icyari gisigaye kuri bo gusa cyari ukurangiza umurimo wo kwirukana bene icyo gihugu bakanyaga ibyo batunze byose. Ariko ibyo ntibabikoze. Bishe itegeko ry’Imana ubwo bagiranaga amasezerano n’Abanyakanani, bityo ntibuzuza ibyangombwa Imana yari yarabasabye kuzuza ubwo yabasezeranyaga kubatuza muri Kanani ikaba iyabo. AA 375.2
Guhera igihe Imana yavuganaga nabo ku musozi wa Sinayi, bari baraburiwe ko bagomba kwirinda gusenga ibigirwamana. Bakimara kubwirwa amategeko, Mose yahawe ubutumwa agomba kubashyikiriza bwerekeye Abanyakanini. Bwaravugaga buti: “Ntuzikubite imbere y’imana zabo, ntuzazikorere, kandi ntuzagenze nka bo, abubwo uzabarimbure rwose, utembagaze inkingi z’amabuye bubatse. Kandi muzakorere Uwiteka Imana yanyu, nayo izaha umugisha umutsima wawe n’amazi yawe, kandi nzakura indwara hagati muri mwe.” (Kuva 23:24, 25). Bari barahawe icyizere ko igihe cyose bazakomeza kumvira, Imana yagombaga kunesherezaga abanzi babo imbere yabo: “Nzohereza igitinyiro cyanjye kikujye imbere, nirukane abantu uzageramo bose, ntume ababisha bawe bose baguha ibitugu. Nzohereza amavubi akujye imbere, yirukane Abahivi n’Abanyakanani n’Abaheti imbere yawe. Sinzabirukana imbere yawe mu mwaka umwe kugira ngo igihugu kidahinduka umwirare, inyamaswa zo mu ishyamba zikagwira zikagutera. Ahubwo nzabirukana imbere yawe ni ruto ni ruto, ngeze aho uzagwirira ukazungura icyo gihungu . . . kuko nzabagaiza abatuye muri icyo gihugu mukabanesha, mukabirukana imbere yanyu. Ntuzagire isezerano usezerana na bo cyangwa n’imana zabo. Ntibazagumye kuba mu gihugu cyawe, kugira ngo batakunshumuzaho, kuko wakorera imana zabo, ntibyabura kukubera umutego.” Kuva 23:27-33. Aya mabwiriza yongeye gushimangirwa cyane na Mose mbere y’urupfu rwe, kandi Yosuwa nawe yayasubiyemo. AA 375.3
Imana yari yarashyize ubwoko bwayo muri Kanani ngo bube ingabo ikingira ibibi kugira ngo bidakwira isi. Igihe bayiberaga indahemuka, Imana yari igambiriye ko Abisiraheli bakomeza kugenda batsinda bigarurira amahanga atandukanye. Imana yagombaga kubagabiza amahanga arusha Abanyakanani amaboko no gukomera. Isezerano ry’Imana ryari iri ngo: « Nimugira umwete wo kwitondera ayo mategeko mbategeka yose mukayumvira ngo mukunde Uwiteka Imana yanyu, ….Uwiteka azirukana ya mahanga yose imbere yanyu, muhindure amahanga abarusha gukomera n’amaboko. Ahantu hose muzakandagira hazaba ahanyu, urugabano rwanyu ruzahera ku butayu rugeze kuri Lebanoni, kandi ruzahera ku ruzi Ufurate rugeze ku Nyanja y’iburengerazuba. Ntihazagira umuntu ubasha kubahagarara imbere, Uwiteka Imana yanyu izateza ubwoba igihugu muzakandagiramo cyose, ngo babatinye uko yababwiye. » Gutegeka kwa Kabiri 11:22 -25. AA 375.4
Nyamara birengagije iryo sumbwe bari bafite, maze bahitamo kudamarara no kwinezeza. Batumye amahirwe bari bafite yo kurangiza kwigarurira icyo gihugu abacika, bityo hashira imyaka myinshi bagirirwa nabi n’abasigaye bakomoka kuri ayo moko yasengaga ibigirwamana, nk’uko umuhanuzi yari yarabivuze ko bazababera “ibibahanda” amaso, n’“amahwa” mu mbavu zabo. Kubara 33:55. AA 376.1
Abisiraheli “bivanze n’amahanga, kandi biga n’ingeso zayo.” (Zaburi 106:35). Bashyingiranye n’Abanyakanani, maze gusenga ibigirwamana gukwira mu gihugu nk’icyorezo. “Basenze ibigirwamana by’abo banyamahanga, bibera Abisiraheli umutego. Abahungu n’abakobwa babo babatambyeho ibitambo, babatura ingabo za Satani: . . . igihugu bagihumanyishije kumena amaraso. . . Uburakari bw’Uhoraho bwagurumaniye abantu b’ubwoko bwe, uwo mwihariko we arawuzinukwa. ” Zaburi 106:35- 40. AA 376.2
Mu gihe abantu bose bari barahawe amategeko na Yosuwa bari bakiriho, ntihabayeho gusenga ibigirwamana cyane; ariko ababyeyi bari baraharuriye abana babo inzira ibajyana mu buhakanyi no gusubira inyuma mu by’umwuka. Gusuzugura amabwiriza yatanzwe n’Uwiteka bikozwe n’abantu bigaruriye Kanani byabibye imbuto z’ikibi zakomeje kwera imbuto mu bisekuru byinshi. Imibereho iciriritse y’Abaheburayo yari yaratumye bagira amagara mazima; ariko kwifatanya n’abapagani byatumye batwarwa n’ipfa n’irari byagiye buhoro buhoro bibaca intege kandi bigwabiza imbaraga z’ubwenge n’imico mbonera. Ku bw’ibyaha byabo, Abisiraheli batandukanyijwe n’Imana, ubushobozi bwayo bwabakuweho, bityo ntibashoboraga kongera kunesha abanzi babo. Bityo, bageze aho bategekwa n’amahanga bajyaga kuba baratsinze babishobojwe n’Imana. AA 376.3
“Bimura Uwiteka Imana ya ba sekuruza yabakuye mu gihugu cya Egiputa,...” “. . .ibayoborera mu butayu nk’umukumbi.” “Bayirakarishije gusengera ahantu habo ho ku rnpinga z’imisozi, bayiteje ishyari ibishushanyo byabo bibajwe.” Byatumye Imana “ireka ubuturo bw’i Shilo, ari bwo hema yabambye hagati y’abantu; itanga imbaraga zayo ngo zijyanweho iminyago, n’icyubahiro cyayo ngo gifatwe n’amaboko y’ababisha.” Abacamanza 2:12; Zaburi 78:52, 58,60,61. Nyamara Imana ntiyaretse abantu bayo rwose. Iteka hagiye haboneka abasigaye babaye indahemuka ku Uwiteka; kandi uko ibihe byahaga ibindi Uwiteka yahamagaraga abagabo b’inyangamugayo kandi b’intwari kugira ngo bakureho gusenga ibigirwamana kandi bakize Abisiraheli abanzi babo. Ariko iyo uwabakijije yapfaga, atacyongeye kubayobora, barongeraga bakagarukira ibigirwamana byabo buhoro buhoro. Uko ni ko amateka yo gusubira inyuma no guhanwa ibihano bikomeye, kwihana no gukizwa, yahoraga yisubiramo. AA 376.4
Umwami w’i Mezopotamiya, umwami w’i Mowabu, n’inyuma yabo hakaba Abafilisitiya, n’Abanyakanani b’i Hasori bayobowe na Sisera, baje gutwaza Abisiraheli igitugu. Otiniyeli, Shamugari, Ehudi, Debora, na Baraki baje guhagurutswa kugira ngo bacungure ubwoko bwabo. Ariko kandi “Abisiraheli bakorera ibibi mu maso y’Uwiteka; maze Uwiteka abahana mu maboko y’Abamidiyani.” Kugeza icyo gihe imbaraga z’abanzi babo zari zaragiye zitsindwa ariko buhoro buhoro ku miryango yari ituye mu burasirazuba bwa Yorodani, ariko mu ngorane z’icyo gihe nibo babaye aba mbere kuhagirira ibyago. AA 377.1
Abamaleki bo mu majyepfo ya Kanani, kimwe n’Abamidiyani bo ku rubibi rw’iburasirazuba ndetse no hakurya mu butayu, abo bose bari abanzi badacogora b’Abisiraheli. Abamidiyani bendaga gutsembwa n’Abisiraheli mu gihe cya Mose, ariko uhereye ubwo bari baragwiriye cyane kandi baragize imbaraga. Bari bafite inyota yo kwihorera, kandi noneho ubwo uburinzi bw’Imana bwari bwakuwe ku Bisirayeli, igihe cyari kigeze ngo bihorere. Ntabwo imiryango yari ituye iburasirazuba bwa Yorodani ari yo yagezweho n’ibyago bateje, ahubwo byageze ku ishyanga ryose. Abo baturage bo mu butayu b’abagome, bateye igihugu cyose barakiyogoza nk’inzige. Baraje banyaga imikumbi n’amashyo byo mu gihugu. Bakwiriye hose mu gihugu nka mugiga yica, basakara mu gihugu hose uhereye ku ruzi rwa Yorodani ukagera ku kibaya cy’i Bufilisitiya. Baje imyaka igitangira kwera, barahaguma kugeza ubwo ibya nyuma byasaruwe. Batsembye ibyari byeze mu mirima byose, bariba kandi bagirira nabi abaturage barangije bisubirira mu butayu. Uko ni ko Abisiraheli babaga mu gihugu gishashe bagombye guhunga ingo zabo, bateranira mu mijyi ikikijwe n’ibihome kugira ngo babone aho bikinga, cyangwa bashaka aho bihisha mu buvumo n’ibihanamanga byo mu misozi. Uko gukandamizwa kwamaze imyaka irindwi, noneho ubwo abantu mu kababaro kabo bumviraga gucyaha kuvuye ku Uwiteka kandi bakihana ibyaha byabo, Imana yongeye kubahagurukiriza umufasha. AA 377.2
Gideyoni yari mwene Yowasi, wo mu muryango wa Manase. Uyu muryango yakomokagamo niwari ufite umwanya w’ubuyobozi, ariko ab’inzu ya Yowasi bari bazwiho kuba intwari n’inyangamugayo. Abana ba Yowasi bari intwari bavuzweho ibi ngo: “Buri wese yasaga n’abana b’umwami.” Bose bari baraguye mu ntambara Abisiraheli barwanaga n’Abamidiyani ariko hari hasigaye umwe, kandi yari yarateye abanzi babo kumutinya. Gideyoni yahamagawe n’Imana kugira ngo acungure bene wabo. Yahamagawe ubwo yahuraga ingano. Hari ingano zari zarahishwe, kandi kubera gutinya kuzihurira aho bari basanzwe bazihurira, yari yigiriye inama yo kujya hafi y’aho bengeraga vino; kuko umwero w’imizabibu wari ukiri kure cyane, nta witaga ku nzabibu. Ubwo Gideyoni yakoraga yihishe, yakomeje gutekerezanya agahinda ku mibereho y’Abisiraheli n’uburyo ingoyi y’agahato bariho izacibwa igakurwa ku bwoko bwe. AA 377.3
Ako kanya “marayika w’Uwiteka” araza amubwira aya magambo ati: AA 377.4
“Uwiteka ari kumwe na we wa munyambaraga we, ugira n’ubutwari.” AA 377.5
Yarasubije ati: “Mutware, niba Uwiteka ari kumwe natwe, ni iki gituma ibyo byose bitubaho? N’imirimo ye yose itangaza iri he, iyo basogokuruza batubwiye ngo: ‘Uwiteka ni we wadukuye muri Egiputa?’ Ariko noneho Uwiteka yaradutaye, yatugabije Abamidiyani.” AA 377.6
Intumwa iturutse mu ijuru yaramusubije iti: “Genda uko izo mbaraga zawe zingana, ukize Abisiraheli amaboko y’Abamidiyani. Si jye ugutumye?” AA 378.1
Gideyoni yasabye ikimenyetso gihamya ko uwavuganaga nawe ari Marayika w’Isezerano, wa wundi wafashaga Abisiraheli mu gihe cya kera. Abamarayika b’Imana bavuganye na Aburahamu, bari baratindanye nawe kugira ngo basabane; noneho rero Gideyoni nawe yinginga iyo Ntumwa iturutse mu ijuru ngo igumane nawe. Yihutira kujya ku ihema rye, abaga umwana w’ihene, akora n’udutsima tudasembuwe, arabimuzanira aramuhereza. Ariko marayika aramusaba ati : “Enda iyi nyama n’utwo dutsima, ubishyire hejuru y’iki gitare, usukeho n’umufa wazo.” Gideyoni yabigenje atyo maze ikimenyetso yasabye aragihabwa. Uwo mumarayika yakojeje inkoni yari afite mu ntoke ku nyama no kuri utwo dutsima tudasembuwe, maze umuriro uva mu rutare ukongora icyo gitambo. Hanyuma marayika yaragiye ntiyongera kumubona. AA 378.2
Se wa Gideyoni, witwaga Yowasi, wari warifatanyije na bene wabo kwimura Imana, yari yarubakiye Bali igicaniro kinini aho yari atuye hitwaga Ofura. Kuri icyo gicaniro ni ho abantu bo muri uwo mujyi bazaga gusengera. Gidiyoni yategetswe gusenya icyo gicaniro no kubakira Uwiteka gicaniro ku rutare cya gitambo cyari cyakongokeyeho, kandi akaba ari ho atambira Uwiteka igitambo. Gutambira Uwiteka ibitambo byari byarashinzwe abatambyi kandi byagombaga gutambirwa ku gicaniro cy’i Shilo gusa; ariko Imana yari yashyizeho umuhango wo gutamba ibitambo yari ifite ubushobozi bwo guhindura ibyo uwo muhango wasabaga. Gutabarwa kw’Abisiraheli kwagombaga kubanzirizwa no kurwanya gahunda yo gusenga Bali. Gideyoni yagombaga gushoza urugamba rwo kurwanya icyaha cyo gusenga ibigirwamana mbere y’uko ajya kurwanya abanzi b’ubwoko bwe. AA 378.3
Amabwiriza yatanzwe n’Imana yakurikijwe nk’uko bikwiriye. Kubera kumenya ko yari kurwanywa iyo aza kubikora ku mugaragaro, Gideyoni yakoze uwo murimo rwihishwa, abifashwamo n’abagaragu be bawurangiza wose mu ijoro rimwe. Abantu bari batuye muri Ofura bagize uburakari bwinshi cyane mu gitondo cyakurikiyeho ubwo bari baje kuramya Bali. Abo bantu baba barahitanye Gedeyoni iyo Yowasi wari wabwiwe iby’uko marayika yari yageze aho, ataburanira umuhungu we. Yowasi yaravuze ati: “Murashaka kuburanira Bali, cyangwa murashaka kumukiza? Ati: Ushaka kumuburanira bamwice hakiri kare. Niba ari imana niyiburanire kuko basandaje igicaniro cyayo.” Niba Bali itashoboye kurengera igicaniro cyayo, yakwiringirwa ite ko yarinda abayisenga? AA 378.4
Ibitekerezo byose byo kugirira Gideyoni nabi byahise biyoyoka, maze ubwo yavuzaga ihembe ryo kujya ku rugamba, abagabo bo mu mudugudu wa Ofura babaye mu ba mbere bateraniye aho yari ari. Impuruza zoherejwe mu muryango we wa Manase, no muri bene Asheri, aba Zabuloni, n’aba Nafutali, maze bose bitaba iyo mpuruza. AA 378.5
Ntabwo Gideyoni yahangaye kuyobora ingabo ngo zijye ku rugamba adafite ikindi gihamya cy’uko Imana ari yo yamuhamagariye gukora uwo murimo, kandi ko izabana nawe. Yarasenze ati: “Niba uzakirisha Abisiraheli ukuboko kwanjye nk’uko wavuze, dore ngiye kurambika ubwoya bw’intama ku mbuga. NInsanga ikime gitonze ku bwoya gusa ahandi hose habukikije humye, nzamenyeraho yuko ushaka gukirisha Abisiraheli ukuboko kwanjye nk’uko wavuze.” Bukeye bw’aho ubwoya bwari bwanese, naho ubutaka bwumye. Ariko yongera gushidikanya, bitewe n’uko nk’uko bisanzwe ubwoya butondwaho n’ikime iyo kiri mu kirere. Ku bw’ibyo,icyo gihamya nticyari simusiga. Noneho yasabye ko noneho ubwoya busigara bwumye ubutaka akaba ari bwo buneta, asaba yinginga ko gusaba kwe kutababaza Uwiteka. Ibyo yasabye yarabikorewe. AA 378.6
Gideyoni atewe ubutwari atyo, ayobora ingabo ze zijya kurwanya ababateye. “Abamidiyani bose n’Abamaleki n’ab’iburasirazuba bateranira hamwe, barambuka bagandika mu kibaya cy’i Yezereli.” Ingabo zose zari ziyobowe na Gideyoni zari abagabo ibihumbi mirongo itatu na bibiri gusa; ariko ubwo ingabo nyinshi cyane z’abanzi zari zimuri imbere Uwiteka yaramubwiye ati: “Abantu muri kumwe bakabije kuba benshi, ni cyo gituma ntemera gutanga Abamidiyani mu maboko yanyu kugira ngo Abisiraheli batanyirariraho bati: ‘Amaboko yacu ni yo yadukijije’. None genda ujye imbere y’ingabo urangurure uti: “Utinya wese muri mwe, agahinda umushitsi, nave ku musozi Galeyadi, atahe.” Abatarashakaga guhangana n’akaga n’umuruho bose, cyangwa abo inyungu z’iby’isi zari gutera imitima yabo kuva ku murimo w’Uwiteka, bene abo nta mbaraga bajyaga kongerera ingabo z’Abisiraheli. Kuba muri iyo ntambara kwabo kwari guteza intege nke gusa. AA 379.1
Byari itegeko mu Bisiraheli ko mbere yo kujya ku rugamba, ingabo zose zagombaga kubanza kubwirwa aya magambo ngo: “Ni nde uri hano wubatse inzu akaba atarayeza? Nagende asubire muri iyo nzu ye gupfira mu ntambara, undi ngo ayeze. Kandi ni nde uri hano wateye uruzabibu akaba atararya imbuto zarwo? Nagende asubire imuhira ye gupfira mu ntambara, undi ngo arye izo mbuto zarwo. Kandi ni nde uri hano wasabye umukobwa akaba ataramurongora? Nagende asubire imugira ye gupfira mu ntambara, undi ngo amurongore.” Kandi abatware bagombaga kongera kubaza abantu bati: “Ni nde uri hano utinya agacogora umutima? Nagende asubire imihira, imitima ya bene wabo ye gukuka nk’uwe.” Gutegeka kwa kabiri 20:5-8. AA 379.2
Bitewe n’uko umubare w’ingabo ze wari muto ugereranyije n’uw’abanzi, Gideyoni yari yanze gutanga iryo tangazo ryari risanzwe ritangwa. Yatangazwa cyane no kumva ko ingabo ze zikabije kuba nyinshi. Ariko Uwiteka yabonye kwirata no kutizera byari mu mitima y’ubwoko bwe. Ubwo bahamagarwaga na Gideyoni, bitabye n’ingoga; ariko abenshi batashywe n’ubwoba ubwo babonaga ubwinshi bw’Abamidiyani. Nyamara iyo Abisiraheli banesha, abo banyabwoba bajyaga kwiha ikuzo aho kubona yuko kunesha bagukesha Imana. AA 379.3
Gideyoni yumviye amabwiriza Imana yamuhaye, maze n’umutima uremerewe abona abantu ibihumbi makumyabiri na bibiri cyangwa basaga bibiri bya gatatu by’ingabo ze zose, bitahiye bagiye mu ngo zabo. Ijambo ry’Uwiteka ryongeye kumuzaho riti: “Abantu baracyakabije kuba benshi. Manukana na bo mujye ku mugezi, mbakugeragerezeyo. Nuko uwo ndibukubwire ko ari we mujyana, abe ari we mujyana, kandi uwo ndi bukubwire nti: ‘Ntimujyane’; ntagende.” Izo ngabo zerekejwe ku mazi, ziteze guhita zambuka zigasakirana n’umwanzi. Abantu bake cyane ni bo badahishaga amazi ikiganza maze bakayanywa bagenda; ariko abandi hafi ya bose barapfukamaga, bakagotomera mu mazi atemba. Abadashye amazi bageraga kuri magana atatu gusa muri ibyo bihumbi byose; nyamara abo ni bo batoranyijwe maze abasigaye bose bemererwa kwisubirira mu ngo zabo. AA 379.4
Imico igeragezwa hashingiwe ku tuntu tworoheje. Abantu bashakaga kwimara ubukene mu gihe cy’akaga ntibari bakwiriye kwizerwa mu bihe byihutirwa. Uwiteka nta mwanya afitiye abanyabute n’abashaka ibibanezeza mu murimo we. Abo yihitiyemo bari abantu bake cyane batari kwemerera ibyo bifuza kubakereza mu gusohoza inshingano yabo. Abo bagabo magana atatu batoranyijwe ntibari bafite ubutwari no kwitegeka, ahubwo bari n’abagabo bafite kwizera. Ntibari bariyandurishije gusenga ibigirwamana. Imana yarabayoboraga, kandi yari kubakoresha igacungura Abisiraheli. Ntabwo intsinzi inshingira ku bwinshi bw’abantu. Imana ishobora kurokora abantu ikoresheje bake kimwe n’uko yakoresha benshi. Ntiheshwa icyubahiro n’ubwinshi bw’abantu nk’ uko igiheshwa n’imico y’abayikorera. AA 380.1
Abisiraheli bari baganditse ku musozi wari witegeye ikibaya cyari kiganditsemo ingabo z’ababateye. “Abamidiyani n’Abamaleki n’ab’iburasirazuba, bari bararaye mu kibaya basa n’irumbo ry’inzige, n’ingamiya zabo zitabarika, bingana n’umusenyi wo mu kibaya cy’inyanja.” (Abacamanza 7:12). Ubwo Gideyoni yatekerezaga iby’urugamba rwagombaga kubaho ku munsi ukurikiyeho, yahinze umushitsi. Ariko Uwiteka avuganura nawe mu nzozi nijoro maze ategeka Gideyoni na Pura wari umufasha kumanuka bakajya mu rugerero rw’Abamidiyani. Muri urwo rugerero yari kuhumvira ikintu cyagombaga kumutera ubutwari. Yaragiye, maze ubwo yari ategereje mu mwijima nta gikoma, yumva umusirikare arotorera mugenzi we inzozi yarose agira ati: “Umva ye, narose inzozi mbona irobe rya sayiri ritembagara mu rugerero rw’Abamidiyani, ryikubita ku ihema, iryo hema riherako rigwa rigaramye.” Mugenzi we yamusubije mu magambo yateye ubutwari mu mutima wa Gideyoni wumvirizaga yihishe. Yaramusubije ati: “Nta kindi, iyo ni inkota ya Gideyoni mwene Yowasi umugabo wo mu Bisirayeli. Imana yamugabije Abamidiyani n’ingabo zabo zose.” Gideyoni yamenye ko ari ijwi ry’Imana rivugira muri abo banyamahanga b’Abamidiyani. Asubiye ku bantu bake yari ayoboye, yarababwiye ati: “Nimuhaguruke, kuko ingabo z’Abamidiyani Uwiteka yazitugabije.” AA 380.2
Imana yamuhaye amabwiriza y’uburyo bagomba gutera, maze ahita ayashyira mu bikorwa. Abo bagabo magana atatu bagabanyijwemo imitwe itatu. Umuntu wese yahawe ikondera n’urumuri ruhishwe mu kibindi. Abantu bashyizwe mu myanya mu buryo bajyaga gusakiza urugerero rw’Abamidiyani baturutse impande zitandukanye. Mu gicuku, bumva ijwi ry’ihembe ry’intambara ryavuzwaga na Gideyoni, maze ba bantu uko ari magana atatu bavuza amakondera yabo; hanyuma bamena ibibindi byabo, maze bazunguza imuri zabo zagurumanaga, biruka basatira abanzi baririmba intero yabo y’intambara bati: “Inkota y’Uwiteka na Gideyoni!” AA 380.3
Izo ngabo zari ziryamye zisinziriye zahise zikanguka. Impande zose haboneka umucyo w’imuri zaka. Mu cyerekezo hose humvikana ijwi ry’amakondera n’urusaku rw’igitero. Abamidiyani babona yuko badashobora kunesha ingabo ziteye ubwoba zityo maze ubwoba burabataha. Bacura imiborogo maze barahunga ngo bakize amagara yabo; kandi ubwo bahungaga bitiranyije bagenzi babo n’abanzi babo maze bakajya basogotana bakicana. Ubwo inkuru y’uko kunesha yasakaraga, ibihumbi n’ibihumbi by’abagabo b’Abisiraheli bari barasezerewe ngo basubire mu ngo zabo baragarutse bafatanya n’abandi gukurikira abanzi babo bariho bahunga. Abamidiyani berekezaga kuri Yorodani, bashaka kwambuka ngo bagere mu gihugu cyabo hakurya y’uruzi. Gideyoni yohereza intumwa ku muryango wa Efurayimu, ngo batangirire abo bahunga mu majyepfo y’uruzi aho bashobora kwambukira. Hagati aho, Gideyoni n’abantu be magana atatu, “baguye isari, ariko bakomeza gukurikirana Abamidiyani,” bambuka urwo ruzi n’ubwira bakurikiranye abari bamaze kugera hakurya. Abatware babiri, Zeba na Salumuna, bari bayoboye izo ngabo zose, kandi bari bahunganye n’abagabo ibihumbi cumi na bitanu, bafatwa na Gideyoni, ingabo zabo ziratatana, maze abayobozi bafatwa mpiri baricwa. AA 380.4
Muri uku gutsindwa gukomeye abantu basaga ibihumbi ijana na makumyabiri by’abari babateye birahatikiriye. Imbaraga z’Abamidiyani zarahashengukiye ku buryo batongeye kurwanya Abisiraheli na mba. Inkuru zakwiriye hose ko Imana y’Abisiraheli yongeye kurwanirira ubwoko bwayo. Nta magambo yasobanura igikuba cyacitse mu mahanga abazengurutse ubwo bamenyaga uburyo bworoshye bwanesheje imbaraga y’ubwoko bw’intwari kandi bw’abarwanyi bakomeye. AA 381.1
Umuyobozi Imana yatoranyije kugira ngo arimbure Abamidiyani ntiyari afite umwanya w’icyubahiro mu Bisiraheli. Ntabwo yari umutegetsi, umutambyi, cyangwa Umulewi. Yari yiyiziho ko ari uworoheje wo mu nzu ya se. Nyamara Imana yamubonyemo umuntu w’intwari n’ubupfura. Ntabwo yumvaga hari icyo yakwishoboza kandi yabaga yiteguye gukurikiza amabwiriza Imana imuhaye. Ntabwo igihe cyose Imana itoranyiriza umurimo wayo abantu bafite impano z’ikirenga, ahubwo itoranya abo yakoresha mu buryo bwiza. ‘Kwicisha bugufi kubanziriza icyubahiro.” (Imigani 15:33). Uwiteka ashobora gukorera neza cyane mu bazi neza ko batihagije, kandi bazamwishingikirizaho nk’umuyobozi wabo n’isoko y’imbaraga zabo. Azabagira abanyambaraga kubwo kunga intege nke zabo n’imbaraga zayo, kandi abagire abanyabwenge kubwo kunga ubujiji bwabo n’ubwenge bwayo. AA 381.2
Iyaba ubwoko bw’Imana bwashakaga kwicisha bugufi nyakuri, Uwiteka yabukorera ibikomeye; nyamara abantu bake ni bo bashobora guhabwa inshingano ikomeye y’ubuyobozi cyangwa gutunganirwa mu byo bakora batiyiringiye kandi batibagiwe ko byose babikesha Imana. Iyi ni yo mpamvu, iyo Imana itoranya abo yakoresha umurimo wayo, ireka abantu isi iha icyubahiro nk’abakomeye, abafite impano n’abahanga. Bene abo akenshi ni abirasi kandi bumva bihagije. Bumva bashobora gukora batagishije Imana inama. AA 381.3
Igikorwa cyoroheje cyo kuvuza impanda cyakozwe n’ingabo za Yosuwa zizenguruka Yeriko, ndetse n’icyakozwe n’ingabo nke za Gideyoni zigose ingabo z’Abamidiyani, binyuze mu mbaraga z’Imana, cyabaye ingirakamaro mu gutsinda imbaraga z’abanzi bayo. Gahunda yuzuye neza abantu bategura itarimo ubushobozi n’ubwenge by’Imana, izaba imfabusa mu gihe uburyo budatanga icyizere [mu maso y’abantu] buzagera ku ntego igihe butanzwe n’Imana kandi bugakoreshanywa kwicisha bugufi no kwizera. Kwiringira Imana no kumvira ubushake bwayo ni ingenzi ku Mukristo mu ntambara y’iby’umwuka nk’uko byabereye Gideyoni na Yosuwa mu ntambara barwanye n’Abanyakanani. Kubwo kugaragariza Abisiraheli imbaraga zayo kenshi, Imana yashakaga kubatera kuyizera —bakagira ishema ryo gushaka ubufasha buyikomotseho mu bihe byose by’amakuba. N’ubu Imana yifuza gukorana n’umuhati w’ubwoko bwayo ndetse no gukora ibikomeye ibikoresheje abanyantege nke. Ijuru ryose ritegereje ko dusaba ku dusaba ku bwenge n’imbaraga birikomokamo. Imana “ibasha gukora ibiruta cyane ibyo dusaba, ndetse n’ibyo twibwira byose.” Abefeso 3:20 AA 381.4
Gideyoni yagarutse avuye gukurikirana abanzi b’Abisiraheli noneho aza guhangana no kugawa n’ibirego bivuye kuri bene wabo. Igihe Abisiraheli bateraniraga kurwanya Abamidiyani bahamagawe na Gideyoni, umuryango w’Abefurayimu warasigaye. Barebye imbaraga bibasaba babona ari ukwigerezaho; kandi kubera ko Gideyoni ataboherereje ubutumwa bw’umwihariko, buririye kuri urwo rwitwazo banga gufatanya na bene wabo. Ariko ubwo inkuru yo kunesha kw’Abisiraheli yabageragaho, Abefurayimu bagize ishyari ryo kuba batafatanyije. Abamidiyani bamaze kuneshwa, kubw’amabwiriza ya Gideyoni, Abefurayimu bigaruriye inkombe za Yorodani bityo babuza abanzi bahungaga kugira aho bacikira. Kubw’ibyo benshi mu ngabo z’abanzi zarishwe, ndetse muri zo hapfamo ibikomangoma bibiri ari byo Orebu na Zebu. Uko ni ko Abefurayimu bakurikiranye urugamba kandi bafasha mu gusoza intsinzi. Nyamara bagize ishyari kandi bararakara nk’aho Gideyoni yakoreshwaga n’ubushake bwe n’ubwenge bwe. Ntabwo babashije kubona yuko ukuboko kw’Imana ari ko kwahaye Abisiraheli gutsinda, ntabwo bashimishijwe n’imbaraga n’imbabazi zayo mu gucungurwa kwabo; kandi ibyo byagaragaje yuko batari bakwiriye gutoranywa n’Imana ngo bayibere ibikoresho by’umwihariko. AA 382.1
Ubwo bari bagarukanye iminyago y’uko banesheje, batonganyije Gideyoni barakaye baramubwira bati: “Ni iki cyatumye utaduhuruza, ugiye kurwana n’Abamidiyani? Waduketse iki?” AA 382.2
Gideyoni yarabasubije ati: “Nakoze iki gihwanye n’ibyanyu? Mbese impumbano z’imizabibu y’Abefurayimu ntizirusha umwengo wose w’Abiyezeri kuryoha? Kandi abatware b’i Midiyani, Orebu na Zebu, Uwiteka yarababagabije. Mbese mbarushije iki mu byo mwakoze?” AA 382.3
Umwuka w’ishyari washoboraga mu buryo bworoheje kubyara intonganya nazo zikabyara intambara no kuvusha amaraso; ariko igisubizo cya Gideyoni cyuzuyemo kwicisha bugufi cyahosheje uburakari bw’Abefurayimu, maze basubira mu ngo zabo amahoro. Gideyoni yerekanye umwuka w’ubugwaneza udasanzwe. AA 382.4
Mu rwego rwo gushimira ko bakijijwe Abamidiyani, Abisiraheli basabye Gideyoni ko ababera umwami kandi ko ubwami bwazajya buhabwa abamukomokaho. Iki cyifuzo cyari kinyuranye n’amahame y’ubuyobozi bw’Imana. Imana ni yo yari umwami w’Abisiraheli, bityo kwiyimikira umuntu ngo ababere umwami kwari ukwanga ko Imana ibabera umwami. Ibyo Gideyoni yarabizirikanye; kandi iki gisubizo cyerekana uburyo imigambi ye yari iy’ukuri nta buryarya. Yarababwiye ati: “Sinemeye kubategeka, n’umuhungu wanjye ntabwo azabategeka; ahubwo Uwiteka ni we uzabategeka.” AA 382.5
Ariko Gideyoni arashukwa akora ikindi cyaha, cyateje inzu ye n’Abisiraheli bose ibyago. Igihe cyo kudamarara gikurikira urugamba rukaze akenshi kibamo akaga gakomeye kuruta ibibaho mu gihe cy’intambara. Gideyoni yahuye n’ako kaga. Yumvaga akwiriye kugira icyo akora. Kugeza icyo gihe yari yarishimiye kujya akurikiza amabwiriza ahawe n’Imana; ariko noneho aho gutegereza amabwiriza ahawe n’Imana; yatangiye gufata imigambi ye ku giti cye. Igihe ingabo z’Uwiteka zigeze ku ntsinzi ikomeye, Satani yongera umurego we kugira ngo asenye umurimo w’Imana. Uko ni ko ibitekerezo n’imigambi byaje mu bwenge bwa Gideyoni maze bitera Abisiraheli kuyoba bagomera Imana. AA 382.6
Kubera ko yari yarategetswe gutambira igitambo ku rutare aho marayika yamubonekereye, Gideyoni yibwiye ko yahawe umurimo w’ubutambyi. Aho gutegereza yuko Imana imuha amabwiriza, yiyemeje gushyiraho ahantu hakwiriye ndetse na gahunda yo kuramya imeze nk’iyakorerwaga mu ihema ry’ibonaniro. Kuko yari yarabaye ikirangirire mu bantu, ntabwo gushyira uwo mugambi we mu bikorwa byamukomereye. Abibasabye abantu, bamuhaye impeta z’izahabu zo ku matwi bari bacuje Abamidiyani, barazimuha nk’umugabane we w’iminyago. Kandi abantu bashyira hamwe ibindi bintu by’agaciro, n’imyambaro irimbishijwe gikire y’abatware b’i Midiyani. Muri ibyo bintu byari bitanzwe, Gideyoni yakozemo efodi, n’umwambaro wo ku gituza, bisa n’ibyambarwaga n’umutambyi mukuru. Ibyo yakoze byamubereye umutego, n’umuryango we ndetse n’Abisiraheli. Uko gusenga kutemewe n’amategeko amaherezo kwateye abantu benshi kureka Uwiteka maze bakorera ibigirwamana. Gideyoni amaze gupfa, abantu benshi cyane harimo n’umuryango we bateshutse ku Mana bakorera ibigirwamana. Abantu bakuwe ku Mana n’umuntu wari warigeze kurimbura ibigirwamana byabo. AA 383.1
Hari abantu bake babona uburyo imbaraga z’amagambo n’ibikorwa byabo bigira ingaruka zigera kure. Mbega uburyo akenshi amakosa y’ababyeyi abyara ingaruka ziteye ubwoba ku bana babo n’abuzukuru babo nyuma y’igihe kirekire cyane abakoze ayo makosa baramaze gupfa. Buri muntu wese agira impinduka atera ku bandi, kandi azabazwa ingaruka z’izo mpinduka yateje abandi. Amagambo n’ibikorwa bifite imbaraga ivuga, kandi nyuma y’igihe bizazana ingaruka mu mibereho yacu muri iyi si. Ingaruka ziterwa n’amagambo yacu n’ibikorwa byacu zizatugarukira ari imigisha cyangwa umuvumo byanze bikunze. Ibi bidutera kwitondera ubuzima, kandi bikwiriye kutwegereza Imana dusenga twicishije bugufi kugira ngo ituyoboze ubwenge bwayo. AA 383.2
Abantu bafite imyanya yo hejuru cyane bashobora kuyobya abandi. AA 383.3
Abahanga baminuje barafudika; kandi umunyambaraga kurusha abandi ashobora guteguza akagwa. Umucyo uva mu ijuru ukwiriye iteka kumurikira inzira tunyuramo. Amahoro yacu yonyine ari mu kuragiza inzira ducamo wa wundi wavuze ati: “Nimunkurikire.” AA 383.4
Gideyoni amaze gupfa, “Abisirayeli ntibaba bacyibuka Uwiteka Imana yabo, yabakijije amaboko y’ababisha ababo babagotaga bose. Kandi ntibagirira neza inzu ya Yerubali ari we Gideyoni, nk’uko yagiriraga neza Abisirayeli.” Abisiraheli bibagiwe ibyo bakeshaga Gideyoni byose, umucamanza n’umurengezi wabo, maze bemera umuhungu we Abimeleki yabyaye ku nshoreke ye kugira ngo ababere umwami. Kugira ngo Abimeleki akomeze ingoma ye, yishe abana ba Gideyoni bose bemewe n’amategeko, uretse umwe. Iyo abantu baretse gutinya Imana, ntibitinda bata icyubahiro n’ubutungane. Kunyurwa n’imbabazi z’Imana bizatera abantu guha agaciro abo Imana yagiye ikoresha kugira ngo baheshe abandi umugisha nk’uko Gideyoni yakoze. Ubugome Abisiraheli bagiriye inzu ya Gideyoni bwari ubwo dushobora kubona bugirwa n’abantu badashimira Imana ibyiza yabagiriye. AA 383.5
Nyuma y’urupfu rwa Abimeleki, habayeho ubutegetsi bw’abacamanza bubahaga Uwiteka bamara igihe barwanya gusenga ibigirwamana. Ariko hatarashira igihe kirekire, abantu basubira ku migenzo ya gipagani y’abaturanyi babo. Mu moko yari atuye mu majyaruguru, ibigirwamana by’ab’i Siriya na Sidoni ni byo byari bifite ababisenga benshi. Mu muajyaruguru y’uburengerazuba, ibigirwamana by’Abafilisitiya, ndetse n’iby’Abamowabu n’Abamoni mu burasirazuba, byari byarateshuye Abisiraheli ku Mana ya ba sekuru. Uko guteshuka ku Mana ntikwatinze kubazanira ibihano. Abamoni bigaruriye imiryango yo mu karere k’iburasirazuba maze bambuka uruzi rwa Yorodani, batera igihugu cy’Abayuda n’icy’Abefurayimu. Iburengerazuba, Abafilistiya bahagurutse bava mu kibaya cyabo iruhande y’inyanja, bazamuka batwika kandi basahura ahantu hose. Abisiraheli bongeye kuba nk’aho bahanwe mu maboko y’abanzi batagira imbabazi. AA 383.6
Abantu bongeye gushakira ubufasha ku Mana bari barimuye bakanayituka. “Abisiraheli baherako batakambira Uwiteka, baravuga bati: ‘Twagucumuyeho kuko twakwimuye uri Imana yacu, tugakorera Balimu.” Nyamara umubabaro bari bafite ntiwari wabateye kwihana by’ukuri. Abantu baborogaga babitewe n’uko ibyaha byabo byari byabazaniye kubabazwa, ntabwo babitewe n’uko bari barasuzuguye Imana bakica amategeko yayo yera. Kwihana nyakuri kurenze kubabazwa n’icyaha. Ni ukwiyemeza gutera icyaha umugongo. AA 384.1
Uwiteka yabashubije atumye umwe mu bahanuzi be ati: “Si jye wabakijije Abanyegiputa n’Abamori n’Abamoni n’Abafilisitiya? Kandi Abasidoni n’Abamaleki n’Abanyamawoni babahataga, muntakambiye mbakiza amaboko yabo. Ariko ubwo mwanyimuye, mugakorera izindi mana, sinzongera kubakiza ukundi. Nimugende mutakambire imana mwitoranyirije, abe ari zo zibarengera mu gihe cy’ubwihebe bwanyu.” AA 384.2
Ayo magambo akomeye kandi ateye ubwoba ajyana intekerezo z’umuntu ku kindi gihe kizabaho - ubwo abanze imbabazi z’Imana n’abasuzuguye ubuntu bwayo bazahagarikwa imbere y’ubutabera bwayo. Abeguriye impano z’igihe, ubutunzi cyangwa ubwenge Imana yabahaye maze bakabikoreshereza ibigirwamana by’iyi si, bazabiryorezwa mu rukiko rw’Imana. Banze Incuti yabo magara, bikurikirira inzira y’ibyo bishakira n’ibinezeza by’isi. Rimwe na rimwe bagambiriraga kugarukira Imana, ariko isi n’ibirangaza byayo n’ubuhendanyi bwayo byatwaye intekerezo zabo. Kwishimisha byuzuye ubupfapfa, ubwibone mu myambarire, umururumba, ibyo byose byanangiye imitima maze bituma ubwenge buba ibihurihuri ku buryo batumvise ijwi rivuga ukuri. Basuzuguye inshingano bafite. Ibintu bifite agaciro k’iteka ryose babihaye agaciro gake, kugeza ubwo umutima watakaje rwose kwifuza kwitangira Uwahaze byose kubw’umuntu. Nyamara ubwo igihe cy’isarura kizaba kigeze, bazasarura ibyo babibye. AA 384.3
Uwiteka yaravuze ati: “Narahamagaye muraninira, nabaramburiye ukuboko ntihagira ubyitaho. Ahubwo mwahinyuye inama zanjye zose, no kubacyaha kwanjye ntimubyitaho. . . Igihe muzatungurwa n’ubwoba nk’umugaru, ibyago byanyu bikaza nka serwakira, igihe umubabaro n’uburibwe bizabageraho. Ni bwo bazantakambira nkabihorera, bazanshakana umwete ntibazambona. Kuko banze kumenya, kandi ntibahisemo kubaha Uwiteka. Ntibemeye inama zanjye, bahinyuye guhana kwanjye kose. Ni cyo gituma bazarya ibiva mu ngeso zabo, kandi bazahazwa n’imigambi yabo.” “Ariko unyumvira wese azaba amahoro, adendeze kandi atikanga ikibi.” Imigani 1:24-31, 33. AA 384.4
Noneho Abisiraheli bicisha bugufi imbere y’Uwiteka. “Baherako bakura ibigirwamana by’abanyamahanga hagati muri bo, bakorera Uwitaka.” Maze umutima w’urukundo w’Uwiteka wuzura “ishavu ry’imibabaro y’Abisiraheli.” Mbega ukuntu Imana yacu ari inyambabazi kandi igira kwihangana kwinshi! Abantu bayo bamaze kwitandukanya n’ibyaha byari byarabatandukanyije nayo, yumvise amasengesho yabo maze ihita itangira kubafasha. AA 385.1
Umucunguzi Yefuta yarahagurukijwe, yari uw’i Gileyadi, maze arwanya Abamoni kandi koko abatsinda umuhashya. Kugeza icyo gihe, Abisiraheli bari bamaze imyaka cumi n’umunani bakandamizwa n’abanzi babo, nyamara na none bongera kwibagirwa icyigisho bari barakuye ku kubabazwa. AA 385.2
Ubwo abantu bayo bongeraga gusubira mu nzira zabo mbi, Imana yemeye yuko bongera gukandamizwa n’abanzi babo bari bakomeye b’Abafilisitiya. Iryo shyanga ry’abantu b’abagome kandi bakunda intambara ryamaze imyaka myinshi ribagirira nabi, kandi rimwe na rimwe ryajyaga ribajyanaho iminyago. Abisiraheli bari baragiye bivanga n’abo bantu basenga ibigirwamana, bagafatanya nabo mu byo kwinezeza no gusenga kugeza ubwo babaye nk’aho ari bamwe mu by’umwuka no mu bindi barangamira. Hanyuma abo biyitaga incuti z’Abisiraheli baje guhinduka abanzi babo ruharwa maze bagakora uko bashoboye kose kugira ngo basohoze umugambi wabo wo kubarimbura. AA 385.3
Nk’uko byagendekeye Abisiraheli, akenshi Abakristo bemera gutwarwa n’isi kandi bagakurikiza amahame yayo n’imigenzo yayo bagamije kugirana ubucuti n’abatubaha Imana. Nyamara amaherezo, bizagaragara ko abo bita incuti ari bo banzi gica kuruta abandi bose. Bibiliya yigisha neza ko nta guhuza kugomba kuba hagati y’abantu b’Imana n’ab’isi. “Bene Data, ntimutangazwe n’uko ab’isi babanga.” (1Yohana 3:13). Satani akorera mu batubaha Imana yitwikiriye ubucuti bw’uburyarya, kugira ngo ashuke abantu b’Imana bagwe mu cyaha, bityo abashe kubatandukanya n’Imana. Igihe uburinzi bwabo buzaba buvuyeho, noneho azatera abakozi be kubahinduka maze bashake uburyo babarimbura. AA 385.4


text:
Muri iki gihe usanga abasore benshi b’i Kigali batereta abakobwa bikarangira batewe indobo nyamara baba bibwira ko ibyangombwa nkenerwa kugirango buri mukobwa baterese abemere babyujuje. Si ko abakobwa bose baba bashaka ibi bintu tugiye kubabwira muri iyi nkuru gusa byibuze benshi mu bakobwa b’i Kigali ndetse n’abandi bakobwa b’inkumi bageze mu myaka yo guteretwa baba bakeneye ibi bintu bikurikira ku basore babatereta.
1. Kuba ari umunyakuri
Abakobwa bose baba bashaka ko abasore bose babatereta baba ari abanyakuri. Muri iki gihe usanga abasore benshi baradukanye ingeso itari nziza yo kubeshya abakobwa batereta babizeza ibitangaza nyamara ataribyo. Rimwe na rimwe usanga hari n’abagera aho batera inda abakobwa batereta bababwira ko bazabana nyamara ataribyo bikarangira abakobwa bangaye.
2. Kuba afite amafaranga
Abakobwa b’iki gihe bashaka ko umusore bateretana aba afite amafaranga. Umusore ufite amafaranga bituma amenyera umukobwa icyo akeneye cyose akamumenyera ndetse n’iby’umurengera bituma umukobwa yigamba muri bagenzi be ko afite umusore w’ikibasumba. Amafaranga kandi afasha umusore guha umukobwa impano zitandukanye ndetse no kumusohokana ahantu hatandukanye bituma yumva akunzwe kurushaho.
3. Kuba azi gutwara neza imodoka (bikaba akarusho iyo afite imodoka)
Abakobwa b’iki gihe bagendana n’ibigezweho bityo baba bashaka umusore uzi neza gutwara imodoka ndetse akaba anafite uruhushya rwo gutwara imodoka bikamufasha kuba yajya amujyana gutembera bari kumwe mbese bagatangira kwimenyereza ubuzima bw’umugabo n’umugore aribwo baba bitegura.
Nubwo ibi bintu bitatu aribyo tubabwiye muri iyi nkuru ariko sibyo byonyine kuko usanga hari n’ibindi nkenerwa buri mukobwa agenda yiyongereraho kuri ibi gusa akenshi usanga ibi bitatu abakobwa benshib’abasirimu babihuriyeho. Basore rero mukure amaboko mu mifuka mukore kugirango muzabashe gutereta mwujuje ibi tubabwiye muri iyi nkuru ndetse muzanarenzeho bitewe nuko muzagenda mushobozwa.


text:
Kirehe: Ababanaga mu makimbirane bongeye guhuzwa n’Umugoroba w’Ababyeyi
Yanditswe na Manishimwe Noël
Hirya no hino mu Karere ka Kirehe hari imiryango itanga ubuhamya bw’uburyo gahunda y’umugoroba w’ababyeyi yayibafashije kubana mu mahoro.
Muri iyo miryango harimo uwa Uwizeyimana Jean Claude na Yankurije Jeannette batuye mu Murenge wa Gatore, mu Kagari ka Nyamiryango.
Bombi bahamya ko imibanire yabo yajemo agatotsi mbere y’uko babana, bitewe n’uko umusore yabanje gutera umukobwa inda, agashaka kubanza kwanga ko babana.
Ni byo abo bombi basobanura ko byabaye intandaro y’amakimbirane, nk’uko Uwizeyimana Jean Claude wo mu Mudugudu wa Bwiza abisobanura.
Ati: “Twabanye naramuteye inda ari iwabo, ariko uwo mwana wa mbere nabanje kumva ntamushaka kuko namuzanye ntamukunze.
Nzana uyu mugore numvaga ntamukunze, kubera gutinya Ubuyobozi mfa kumuzana, dukodesha inzu, turabana, ariko tukajya tubana nabi, kuko byageze hagati turatandukana, ajya iwabo Nyamugari, nange njya iwacu Rwabutazi (Gatore).”
Uwizeyimana agaragaza uburyo nyuma, umugoroba w’ababyeyi wamuhuje n’umugore we, ubu bakaba babanye mu mahoro, ndetse barabyaye n’undi mwana wa kabiri.
Ati: “Twabayeho muri ubwo buzima, ariko ndabanza gushimira Ubuyobozi bwiza bwadutekerereje bukadushyiriraho Umugoroba w’ababyeyi. Bamenye yuko natandukanye n’umugore, badutumaho, baraduhuza, baratuganiriza, batwereka yuko ibyo turimo bitaduteza imbere, batwereka inzira twanyuramo kugira ngo twiteze imbere.
Twarabanye, duhita tubyara n’undi mwana wa kabiri, ubu tumeze neza nta kibazo, twarubatse, twiteza imbere, nta bwo tukiri mu nzu y’ubukode, twaguze n’ isambu.”
Umugore we Yankurije Jeannette na we agira ati: “Twari twarahuye mu buryo bwo gushaka akazi, umugabo antera inda, abanza kuyanga.
Nitabaje ubuyobozi busa n’ubutubanishije umugabo atabishaka, ariko mukubana, umugabo yangaga guhaha, nkajya mburara, ntangurire imyenda, nkajya ntungwa no gupagasa, kugeza ubwo yanyirukanye.”
Akomeza agira ati: “Abaturage n’abayobozi bacu, bamenye ko twatandukanye, badutumizaho mu mugoroba w’ababyeyi, baratugarura, baraduhuza, baratwigisha, turafatanya, ubu mu rugo ni amahoro. Dufite inka, nambara neza, nshimira cyane abafashamyumvire, n’inshuti z’umuryango.”
Mu bandi batanga ubuhamya bw’uburyo urugo rwabo rwarangwagamo amakimbirane, ubu rwongeye kubana mu mahoro barimo umuryango wa Niyonsenga Elysée wari waratandukanye n’umugore we Uwingeneye Delphine.
Bombi bagaragaza ko bahujwe n’inshuti z’umuryango, n’uburyo bw’umugoroba w’ababyeyi, ubu bakaba barongeye kubana, ndetse banasezerana byemewe n’amategeko.
Mukawizeye Esperance, Perezida w’umugoroba w’ababyeyi mu Mudugudu wa Bwiza, mu Kagari ka Nyamiryango avuga ko mu mugoroba w’ababyeyi, abagore banahafatira ingamba z’uburyo bwo gushakira ibisubizo ibibazo biri mu miryango, bidashingiye ku makimbirane gusa.
Ati: “Mu mugoroba w’ababyeyi ni ho nk’abagore twafatiye umwanzuro wo kujya tugurirana za matora, ibitenge, ubu noneho tugeze ku rwego rwo kujya twubakirana ibikoni, ufite igikoni turi kumwubakira ubwiherero bwiza, kandi umugoroba w’ababyeyi wanatumye ababyeyi tubona ijambo, ubu tubasha gutanga ibitekerezo.”
Macumi Joseph, Umunyamabanga Nshingwabikorwa w’Akagari ka Ruhanga, mu Karere ka Kirehe we avuga ko umugoroba w’ababyeyi, ari uburyo bwo gukemura ibibazo n’amakimbirane bubera mu ruhame, bikozwe n’abaturage ubwabo.
Ati : “Gahunda y’umugoroba w’ababyeyi irafasha cyane kuko abaturage ubwabo barahura bakaganira, bagakemura ibibazo bafite mu miryango kandi baba ari bantu bakuze, ikibazo bakakibwirana, bakagiha umurongo, bakagikemura, bikaba bifasha cyane inzego z’ubuyobozi mu mudugudu.
Kuko ahenshi usanga umuyobozi w’umudugudu kuba yagenda agakemura ikibazo wenyine, hari aho abantu wenda bashobora kuvuga ko yabogamiye ku gice kimwe cyangwa ikindi, ariko iyo ikibazo cyakemuriwe mu nteko, ikibazo gikemurirwa hamwe.”
Umugoroba w’ababyeyi ni gahunda yatangijwe mu mwaka wa 2012.Kuva icyo gihe, mu mihigo Akarere ka Kirehe ntihaburamo uwo gushyira imbaraga mu Mugoroba w’ababyeyi no kugenzura ko utanga umusaruro.
Umuyobozi w’ishami ry’imiyoberere myiza mu Karere ka Kirehe, Ntagwabira Oswald, yabwiye Imvaho Nshya ko impamvu umugoroba w’ababyeyi ushyirwamo imbaraga ari ukugira ngo umuryango witabweho, kuko umuryango ubanye neza, ngo uba inkingi y’iterambere.
Ati: “Mu mugoroba w’ababyeyi imbaraga zishyirwa mu gukemura amakimbirane ashingiye ku muryango, kandi bigakorwa n’abaturage bari kumwe.
Impamvu dushyira imbaraga muri iyi gahunda ni uko umuryango ukwiye kuba ishingiro ry’ibintu byose. Ni gahunda ituma dukumira amakimbirane, kwirinda ko abantu bajya mu nkiko, za gatanya.”
Nk’uko bigaragazwa n’abaturage n’Ubuyobozi mu Karere ka Kirehe, Umugoroba w’ababyeyi ubera ku rwego rwa buri mudugudu ku munsi wa kane w’icyumweru cya nyuma cy’ukwezi, mu masaha ari hagati ya saa munani na saa kumi n’ebyiri z’amanywa.